Ezker abertzaleak gaitzetsi egin ditu Madrilgo erasoak, eta ETA ez dela izan ziurtatu du

Ezker abertzaleko buruzagiek prentsaurrekoa eman berri dute, eta guztiz gaitzetsi dituzte gaur goizeko Madrilgo erasoak. Halaber, lehergailuak jarri dituena ez dela ETA izan ziurtatu dute; areago, "hipotesi gisa" ere ez dutela aintzat hartzen nabarmendu du Arnaldo Otegik. Erasoen jomuga herritar zibilak, batik bat, langileak, izan direla azpimarratu du Otegik, eta azpimarratu du, ezker abertzaleak beti gaitzetsi dituela horrelako "ekintza indiskriminatuak".

Funtsean, goizean Arnaldo Otegik berak Donostiako Herri Irratian esandakoa berretsi dute ezker abertzaleko buruzagiek eguerdiko prentsaurrekoan. "Hipotesi gisa ere ez dut aintzat hartu nahi atentatu hauek ETAk egin izanaren aukera. Lehenik eta behin, ETAk bere historian zehar beti eman duelako abisua lehergailuak jarri dituenean, eta, zantzu guztiek adierazten dutenez gaur ez da dei bakar bat ere izan", esan du Otegik Herri Irratian.

"Abisurik ez emateak esan nahiko luke biktima kopuru handi bat eragiteko asmoz egindako ekintza dela, baina, gainera, biktima kopuru handi hori herritar zibilen eta langileen artean bilatuko litzatekeela", azpimarratu du.

Erresistentzia arabiarraren aukerari dagokionez, Batasuneko buruzagiak esan du Espainiako Estatuak okupazio indarrak dituela Iraken, "eta ez da ahaztu behar Irakeko gerran ardura handia izan duela".


Repetiziotan uda giroa

Lehengo asteburuan neguko giroa izan genuen hasieran, baina ederra aldaketa emango du eguraldiak aste baten barruan. Oraingoan udako giroa nagusituko da, euririk gabe eta 20 ºC-tik gorako tenperaturarekin. Hemen daukazue Joseba Egaña meteorologoaren iragarpena: laino guztien gainetik


Desadostasunak desadostasun, Irakoitz da patroi onena


"Trikitraka-Trikitron" saioa, orain ETB-3n

Txirri, Mirri eta Txiribiton pailazoen saioa larunbatero 15:00etan emitituko da ETBko hirugarren katean, maiatzaren 1etik hasi eta uztailera bitartean.

Asteburu honetatik aurrera "Trikitraka Trikitron" saioa ETB-3n izango da ikusgai. Ohi bezala, larunbatetan, arratsaldeko 15:00etan, emitituko da Txirri, Mirri eta Txiribiton pailazoen saio dibertigarria. Hala, goizean goizetik iluntzeko 21:30ak arte ETB-3k haurrentzako programazio zabala eskainiko du; "Trikitraka Trikitron" saioa barne.

Larunbat honetako saioa, Terapia Express anti-estres izenburukoa, urtarrilaren 26an grabatuta zen Barakaldon. Mirrik estresaren aurkako kontsulta irekiko du eta Txiribitonek erizainarena egingo du. Txirri, Pepitto eta Matixa izango dira euren lehenengo bezeroak.

Musikolokoak taldeko lagunak gerturatuko dira Barakaldoko agertokira, marinbaren laguntzarekin musika emanaldia eskaintzera, eta pailazoek ere hainbat kanta abestuko dituzte.


Gaur Durangoko 5. Duatloia ospatuko da

Egun osorako egitaraua antolatu du Mugarra triatloi taldeak. Arratsaldeko 16:00etan abiatuko da proba.

Bosgarren aldiz, Durangoko duatloia ospatuko da gaur. Gizonezkoen proba arratsaldeko 16:00etan abiatuko da. Emakumezkoen proba, ostera, 20 minutu aurreratu dute, gizonezkoenetik banatzeko. Antolatzaileen berbetan, emakumezkoen parte hartzea sustatzeko asmoarekin hartu dute erabaki hau. Guztira, 50 kilometrotik gora egin beharko dituzte duatloiko parte hartzaileek; lehendabizi, 8´8 km korrika egingo dituzte; ostean, 40 kilometro bizikletan; amaitzeko, 5,2 kilometroko zatia egingo dute berriz korrika. Joan den astean aurkeztu zuten duatloia Mugarra triatloi taldekoek.


Jaietarako musika taldeak proposa daitezke jada

Salbatoreetako irudi bat (Amaia Ventas/Hitza)

Udako Salbatore Festetarako musika taldeak aukeratzeko herritarren iritzia jakin nahi du udalak. Horretarako proposamenak jasoko ditu maiatzaren 27ra arte. Getariarrek euren proposamenak bidali ditzazkete hurrengo helbidera kultura@getaria.org helbidera, maiatzaren 27a baino lehen.


Ondo gordeta

Lagun baten izeba kezkatuta dago. Preferenteak direla, ekarpenak direla, telebistan protestak ikusten ditu behin eta berriz, eta bere dirua kajarrosen seguru al dagoen galdetu dio ilobari. 80 urte ditu andre horrek, makina bat lan egindakoa da, eta urteotan aurreztea lortu duen apur hori dauka orain aurrezki kutxan sartuta. Ilobak badaukala irtenbidea esan dio: diru hori bere hipoteka ordaintzeko emateko, eta horrekin biek finantza erakundeekin dituzten loturak etengo dituztela. Eta izebak zera erantzun: "Ez, ez, diru hori nik behar dut, zahartzen naizenerako".

Nonbait, asko dira orain nire lagun horren izebaren antzerako kezkak dituzten adinekoak. Horietako asko berandu hasi ziren kajarrosak erabiltzen, batzuk dirurik apenas izan dutelako, eta beste batzuk, fidakaitz, bestelako ohiturak zituztelako.

Kontatu izan didate etxean, lehen, baserrietan, hormen barruan ezkutatzen zituztela diruak, baliozko gauzak eta bitxiak. Familia bazkari batean jakin nuen gure baserrian ere orain urte batzuk horma batzuk botatzen hasi zirenean kaxa batean ezustekoa topatu zutela: urrezko txanpon bat, 1802koa, Carol IV.aren garaikoa; zilarrezko beste txanpon batzuk, garai hartakoak eta berriagoak, eta Azkoitiko txanpon bat ere bai. Bai, Azkoitiko txanpona, kooperatibakoa. Eta erakutsi egin zizkidaten.

Bada misterioa: ez dakite nork, noiz eta zergatik gorde zituen diru haiek han, existitzen zirenik ere ez zekitelako. Han gorde zituenak ez zien ondorengoei bere sekretuaren berririk eman, edo haren ondorengoek, edo ondorengoen ondorengoek gorde zuten sekretua.

Kontua da, orain inork ez dakigula zeinenak eta zeinentzat utzitakoak diren. Bestelako aurkikuntzak ere egin dituzte baserrian; handik urte batzutara, erretila egiten hasi zirenean, berriz, ikurrin bat topatu zuten teilapean ezkutatuta. Eta hura ere nork, noiz eta zergatik ezkutatu zuten ez dakite. Gipuzkoarren izaerarekin bat omen dator diskrezioa eta galderak ez egitea; hala esan zidan behin bizkaitar batek. Gurean ondo gipuzkoarrak izan gara, orduan.

Gure bailaran asko ei dira baserri hormetan agertutako altxortxoak. Hala entzun izan diet ingurukoei. Txanpon zaharrak, bitxiak... Ohitura zen nonbait, kalera jaitsi eta finantza erakundeen esku utzi beharrean norberak bere etxean toki ezkutuan gordetzea. Baina disgustuak ere izan dira: kontatu zidan osabak nola Elgoibar inguruan bazen baserritar bat azokara saltzera joaten zena, eta ateratzen zuen diru guztia etxean gordetzen zuena, toki ezkutu batean. Milioi pezetatik gora omen zuen gordeta, baina joan zen batean saguek janda topatu omen zituen billeteak. Gorde beharraren gorde beharraz, akabo, betirako galdu.

Krisi honek argi erakutsi digu ez direla fidatzekoak finantza erakundeak, baina gure arbasoek aspalditik zekiten hori, nonbait. Baina nola aldatu? Eric Cantona futbolariak 2011n egin zuen ahalegina. "Egungo sistema birrintzeko", herritar guztiak finantza erakundeetara joan eta zeukaten diru guztia ateratzera deitu zituen. Ez zuen arrakasta handirik izan, baina beti izan dut jakinmina hori eginez gero zer gertatuko ote zenaren inguruan.

Baina, noski, dirua atera, gorde, ezkutatu... gisa horretako kezka edukitzeko aurrena dirua eduki egin behar da. Ateratzera joan, eta sartzeko gehiago dugunak asko gara; zorra, hipoteka. Etxea kendu arren zorra eta hipoteka dutenak ere, gero eta gehiago. Eta egunerokorako lain ez dutenak, ugaritzen.

Hormak botatzen hasi beharko dugu laster. Baina nongoak? Norenak?

(Urola Kostako Hitza-n argitaratua)


Elkarretaratzea eta bazkaria igandeko Sexu askatasunaren aldeko nazioarteko eguna ospatzeko

Urtero bezala, ekainaren 28an Sexu askatasunaren aldeko nazioarteko eguna ospatuko da mundu osoan zehar eta Gasteizen aldarrikapenerako eta ospakizunerako eguna izango da. Horrela, Transbollomari borroka egunean elkarretaratzea egingo da Andra Mari Zuriaren plazan, eguerdiko 13.00etan. Ondoren Gaztetxean egingo da bazkaria.

7menos20 kolektiboak ohar batean azaldu bezala, “1969. urteko ekainean, Nueva York-en bizi ziren trans, marika, bollo eta putak, beren desira eta bizi nahien aurrean, sistema errepresiboaren aldetik jasaten ari ziren erasoen aurrean, erakutsitako haserrea dela eta hasi ziren borroka eskertzeko bilduko gara igandean. Haiek hasitako borrokarekin jarraitzen dugu. 46 urte eta gero, normalizazioa aitzakiatzat hartuz, gure gorputz eta desirak kontrolatzen jarraitzen dute. Beren eredu heteropatriarkala inposatzen jarraitzen dute, eskema horretatik aldentzen garen gorputz eta desira guztiak alboratu eta ukatuz”.


Landa irabazle Aiako etapa handian; Henaok lider jarraitzen du

Astanako arabarra bakarrik eta indartsu iritsi da helmugara. Etapa ikusgarria izan da, Aiako malda izugarriak birritan igota.

Mikel Landak (Astana) irabazi du Euskal Herriko Itzuliko bosgarren etapa, errepideko azkena, biharko erlojupekoaren atarian. Txirrindulariek 155 kilometro egin dituzte Eibartik Aiako gainera (2. Mailakoa). Azken maldak ikusgarriak izan dira. Sergio Luis Henao kolonbiarrak (Sky) sailkapen nagusiko lehen postuari eutsi dio.

Mikel Landa bakar-bakarrik eta indartsu sartu da Aiako helmugan. Tropelak birritan igo ditu Aiako maldak, ikuskizun paregabea emanez.

Alde batetik, etapa-garaipena lortzeko borroka izan da. Hor mikel Landa atera da garaile Tim Wellens(Lotto Soudal) eta Tom Danielson (Cannondale-Garmin) txirrindularien aurretik. Horiek izan dira onenak 31 iheslarien artean.

Bestalde, sailkapen nagusiko lehia izan da. Sergio Luis Henaok eta Joaquim Purito Rodriguezek (Katusha) argi utzi dute lasterketako indartsuenak direla. Nairo Quintana, aldiz, ez dago uste bezain fin, 12 segundo galdu ditu gaurkoan.

Larunbatean, azken etapa

Larunbatean seigarren eta azken etapa lehiatuko dute, 18,3 kilometro erlojuaren kontra, gaurko amaiera berberarekin, Aiako gaina: 1.700 metro %20 inguruko malda gogorrekin.


Izaro Aranburu eta Jonan Bilbao markina-xemeindarrak aurrean, Euskadiko Kros Txapelketan

Izaro Aranburu Rementeria eta Jonan Bilbao Omaetxebarria markina-xemeindarrek emaitza bikainak lortu zituzten atzo [martxoak 12] Araian (Araba) lehiatu zen Euskadiko Kros Txapelketan. 4. postuan helmugaratu zen Aranburu, Bizkaiko bigarren emakumea izan zelarik; Bilbao, berriz, Bizkaiko lehenengoa izan zen eta Euskadiko 5.ena.

Jonan Bilbao Omaetxebarria eta Izaro Aranburu Rementeria lasterketak amaitu ondoren.

Euria ez zen ostopo izan, atzo Araian. Infantil mailako 68 neskak eta 60 mutilek hartu zuten parte Euskadiko proban, eta lasterketa ikusgarriak eskaini zituzten. Marka bikaina lortu zuen Aranburuk emakumeen 3 kilometroko proba 11:09 denboran eginez. Bilbaok ere lan ederra egin zuen lasterketan, 13:32 denboran amaitu zuen gizonezkoen 4 kilometroko proba.


San Pedro jaietarako kartel bila dabil Mundakako Udala

2017ko San Pedro jaietarako kartel lehiaketan parte hartu nahi duenak gaur hasi eta apirilaren 21era arte izango du lanak aurkezteko aukera Mundakako Udalaren udal bulegoetan (Lehendakari Agirre enparantzan) goizeko 9.00etatik 14:00etara.

Egile bakoitzak, gehienez, lan bi aurkeztu ahal izango dituela adierazi dute udaletik. Halaber, gaia eta kartela egiteko erabilitako teknikak egilearen esku utzi dituzte. DIN A2 formatuan, euskarri zurrunean eta formatu digitalean “MUNDAKAKO JAIAK 2017 – SAN PEDRO” lelopean aurkeztu beharko dira lan guztiak.

Lehiaketako irabazleak 250 eurotako saria jasoko du. Epaimahaia udalak aukeratutako lagunek osatuko dute, eta beraien epailetza apelaezina izango dela jakinarazi dute. Oraindik ez dute zehaztu saria emateko lekua eta eguna.


Giro ederra Txapela egunean

Larunbatean egin zuten Zizurkil Goian Txapela eguna. Giro ezinhobea sortu zen afarira gerturatutakoen artean eta Migel Mari Zurutuza "Potxolo"-k oso pozik hartu zuen herritarren omenaldia. Iazko txapeldunak, Lesmes Mujikak jarri zion txapela Potxolori. Kantuan, bertsotan eta umore onean amaitu zuten gaua zizurkildarrek.

Joxin Azkuek prestatutako bideoan ederki antzematen da giro bero eta alaia.


Arabako Errioxako ardoaren esportazioa 2,2 milioi litro hazi da

Erresuma Batuan saldu da gehien, AEBren eta Txinaren aurretik. Uzta berriari dagokionez, Nekazaritza sailburuordeak esan du aurten mahats gehiago eta kalitate bikainekoa bilduko dela.

Arabako Errioxako ardoaren esportazioa 2,2 milioi litro handitu da 2015eko lehen seihilekoan aurreko urteko epe berarekin alderatuta. Guztira, 27 milioi litro saldu dituzte ardogileek kanpora urteko lehen seihilekoan eta 66 milioi euroko fakturazioa izan dute, 2014ko lehen seihilekoan baino 5,5 milioi euro gehiago.

Erresuma Batua da Arabako Errioxako ardoaren esportazioen helmuga nagusia -17,5 milioi euro-, AEBren eta Txinaren aurretik. Merkatu berrien artean, bestalde, Kanada eta Irlanda azpimarratu ditu Bittor Oroz Nekazaritza, Arrantza eta Elikadura politiketako sailburuordeak.

Arabako Errioxako mahats bilketaren jaia ospatzen ari dira gaur Eltziegon eta bertan egin ditu adierazpenok Bittor Oroz sailburuordeak. Haren esanetan, esportazio datuak "onak" dira eta "Eusko Jaurlaritzak nazioarteratze estrategiarekin jarraituko du".

Uzta berriaz galdetuta, Bittor Orozek azpimarratu du orain arte jasotako mahatsaren kalitatea "oso ona" dela eta, ziur aski, "kalitaterik gorenekotzat" kalifikatuko dute. Azken egunotan Arabako Errioxan egindako euri eta txingor denboraleak eragindako kalteak ikusi zain, Orozek nabarmendu du aurten mahats gehiago eta kalitate bikainekoa bilduko dela


Titulartasunak badu garrantzia

Itunpeko eskolak balizko eskola hitzarmen batean zerbitzu publikotzat onartua izatea eskatzen ari dira. Harriduraz hartzen dut nahia eta eskaera, eskatutakoa legean aspaldi jasota dagoenean. Izan ere, laidoztatutako Estatuaren markoan, LOE-LOMCEz ari naiz, aitorpen hori 108.4 artikuluan jasotzen da: Hezkuntzaren zerbitzu publikoa ikastetxe publikoek eta itunpeko ikastetxe pribatuek emango dute.

Euskal erkidegoan, Euskadiko Eskola Kontseilua eztabaida trinko baten lekukoa izan zen, 21/2009 dekretuaren inguruan, ikastetxeen sarea antolatzeko eta planifikatzeko irizpideak ezarri zituena. Eztabaidaren muina zen ea Administrazioak Ikastetxe publikoa batean plaza bat bermatu behar zuen nahi zuenarentzat. Berez, horrelako gomendioa egin zen irizpenean. Halere, Dekretua horrela argitaratu zen: Ikasle bakoitzak derrigorrezko hezkuntza-etapa bakoitzean etxetik gertu dagoen, diru publikoarekin lagundutako ikastetxe batean, ikaspostu bat izatea bermatuko da. (5.2 artikulua).

Ados edo ez, bai Estatuak, bai euskal Administrazioak erabaki dute hezkuntza zerbitzua eskaintzea ikastetxe propioen bidez eta beste itunpeko batzuen bidez. Guztiez baliotu dira Estatuak eta bere Administrazioak hezkuntza eskubidea bermatzeko. Nola gauzatzen da ikastetxe pribatuen kasuan? Azpikontratazio guztietan moduan, kontratu edo itun baten bidez. Itunaren mamia zera da: diru publikoaren truke, ikastetxe pribatuak onartzen ditu baldintza publiko batzuk, esate baterako, irakaskuntzaren doakotasuna, ikasleak ez aukeratzea, Eskola Kontseilua sortu behar izatea, honi esleitzea nolabaiteko eskuduntza zuzendaritza aukeratzeko edota irakasleen kontratazioan eta despidoan, eta abar. Orain alboratzen dut ea itun horrek une honetan balio duen, ezta itunaren betetze maila noraino heltzen den ere.

Beraz, ikastetxe pribatu itundutakoak zerbitzu publikotzat onartuta badaude, zertaz hitz egiten du sare itunpekoak erreklamatzen duenean dagoeneko duten errekonozimendua? Ondo legoke sare itunpekoak, oro har, edo elkarte edo patronal ezberdinek gako hau argituko balute, guztiok ez erortzeko espekulazioetan. Agian aitzakia da finantzaketa handiagoa lortzeko? Paradigma berria aldarrikatzen ari dira? Hala bada, zein litzateke? Agian eskatzen ari dira lege berrian ikastetxe publikoak ez estatalen izaera errekonozituta egotea, laurogeiko hamarkadan ikastolekin gertatu zen moduan? Aditzera ematen ari dira sistema publiko bateraturantz zuzendu behar garela «Euskal Hezkuntza Zerbitzu Publikoa» esaera erabiltzen dutenean? Horrek dakar estatuaren deskonexioa, ikastolek proposatzen duten moduan, euskal paradigma berri baten bila?

Badirudi patronal guztiak bat datozela gauza batean: titulartasuna ez dela esanguratsua ikastetxe publikotzat hartzeko. Orduan burura datorkigun galdera zera da: hain bigarren mailako kontua bada, zergatik ez dira publifikatzen? Zergatik ez lituzkete onartuko pertsonal hornidurako arau publikoak? Zergatik euren eskola komunitatearen eskuetan ez dute uzten hezkuntza proiektuaren ideien eta baloreen definizioa?

Ez dira, ez, galdera gaiztoak, asmo maltzurrez egindakoak. Nik ulertzen dut. Hasteko, publifikazioak ez daude, Administrazioak nahi ez dituelako. Baina, gainera, ikastetxe itunpekoentzat horrek suposatuko luke proiektu eta ideien kontrol eza. Ideia zilegiak, baina partikularrak. Gogorra da urtuta geratzea eskola publikoaren itsaso uniformean.

Ikus daitekeenez, titulartasuna garrantzi handiko kontua da. Ezin da eratu sare publiko bateratua eta mistoa aldi berean titulartasun diferenteekin, magnitude diferenteak gehitu ezin diren moduan, gaur egun bi sareek hezkuntza sortzeko dituzten erak eta baldintzak oso ezberdinak baitira. Sare publikoa proiektuen aniztasunean, askatasunean eta ikastetxe eta eskola komunitatearen autonomian aurreratzen ez den bitartean eta sare itunpekoa proiektuen kontrola galtzea eta publifikatzea ondorio guztiekin onartzen ez duen bitartean, luzaro sistemaren dualtasuna iraungo duelakoan nago.


Detektagailu kontakatiluak

25 urte. Mende laurden gazi-gozoa ospatu zuen Euskalerria irratiak ostegunean, bizkar zorroan Parot doktrina partikularra daraman irratiak. Latza behar baitu izan 25 urtez ilegaltasunean egotea. Bada kontrastez beterikoa Euskal Herria: 25 urtez napartheid ofiziala bizi duenak, ordainetan, Iruñerriko biztanleei zerbitzu publikoa eskaini. Apustu eta marka ezarri zale izango gara euskaldunok, bai, baina hala izatera ere behartzen gaituzte sarri. Kopuruz, munduan bazkide, kolaboratzaile eta atxikimendu gehien duen irrati ilegala izango dela, egingo nuke lepoa.

Ruper Detector. Sustatu interneteko albistegiak eman digu aditzera Ruper Detector programa asmatu duela CodeSyntax enpresak. EITB Musika irratiak Ruper Ordorika seme kutuntzat omen dauka, eta programak Ruper noiz ipiniko duten esaten digu; beraz, oñatiarraren aldeko zein kontrakoentzat izango da baliagarria.

Gezur historikoak. Irudimena pizten digu detektagailu horren berriak! Radio Euskadiko politikarien El parlamento de las ondas tertulia, esaterako, ez letorke gaizki gezur historikoen detektagailuren bat. Azaroaren 10ak ez daukala biktimarik adierazi zuten sarri atzo, 1979an guardia zibilek kontrol batean hil zuten Mikel Arregi lakuntzarra ahaztuta. Zilegia da bortxazko iraganaren inguruan interpretazio aniztunak izatea, baina beharko genuke eduki gutxieneko kontsentsua zenbait daturi buruz.

Negozio kontuak. Kopeta zimurtzeko modukoak irakur daitezke azkenaldian estatuko irratiak hizpide dituzten atari digitaletan. Jose Maria Lara enpresaria LaSexta Radio sortzekotan omen dabil. Ideologikoki Ser katearen ezkerrean kokatuta, Antonio Garcia Ferreras, Ana Pastor eta Juan Ramon Lucas kazetari izarrek gidatuta. Zabaldu den beste marmar batek dioenez, Montoro ogasun ministroa ofentsiba betean dabilela, zenbait hedabidek gobernuaren aurkako kritikak leun ditzaten. Irrati eta telebista jabe jakin batzuei (Ser, batik bat) ogasunarekin dauzkaten zorrak kitatzeko edo ordainketa baldintzak arintzeko aukera proposatzen omen die.


IBAIZABAL. Bilboko kontuak komentatzen Lander Etxebarriarekin

Gaurkoan hainbat kontu ekarri dizkigu Lander Etxebarriak. Hasteko datorren urteko Aurekontuak komentatu ditu. Gero, Ibilgailuen hobariak (CO2ko emisioei lotuta) udaletxean, eta Zurbaranbarri auzoak behar dituen inbertsioak. Bukatzeko, Landerrek Udal alokairurako etxebizitza kopurua handitzeko proposamena egin du.

https://www.bilbohiria.com/docs/podcast/solasaldiak/151118solaslanderetxebarria.mp3

Deskargatu hemen


Trumpek 'gaizkiaren ardatza' berpiztu du berriro

2001ean asmatu zuen gaizkiaren ardatz hura Bushek, eta orduan hiru ziren munduko bakea mehatxatzen zuten herrialdeak: Irak, Iran eta Ipar Korea.

George Bushek bere garaian abiatu zuen gaizkiaren ardatza berpiztu du berriz ere Donald Trumpek. 2001ean asmatu zuen gaizkiaren ardatz hura Bushek, eta orduan hiru ziren munduko bakea mehatxatzen zuten herrialdeak: Irak, Iran eta Ipar Korea.

Atzo, Nazio Batuen Erakundeko Batzar Orokorraren ondoren egindako adierazpenetan, Trumpek Venezuelagatik ordezkatu zuen orduko Irak.

Venezuelak munduko bakea mehatxatzen duela esateak, Trump zertxobait erotuta dagoela adierazten du, Venezuela ez baita mehatxu, are eta gutxiago AEBrentzat.

Oso bestelakoa da Ipar Korearen kasua. Mehatxu zuzentzat jo dezake estatu batuetako buruak, baina irtenbide diplomatiko bat bilatu ordez, herrialdea suntsitzearekin mehatxu egin du.

Estatu batuen interesak lehenetsiko dituela azpimarratu zuen Trumpek eta gainerako agintariei esan zien ez izateko hipokritak, eurek ere euren herrialdeen interesak defendatu behar dituztela.

Horretan ez zaio arrazoirik falta, baina herrialde baten interesak beste era batera defendatu daitezke, elkarlan izpiritu batekin, esaterako, arazo komunei irtenbideak bilatuz, edo konfrontazio izpiritu bidez, norberaren interes propioak indarrarekin inposatuz

Argi dagoena da zera da, Trumpek erabiltzen duen hizkuntza bai dela benetako mehatxua munduko bakearentzat.


Gabon kantua The Upper Room taldeak eskainia

The Upper Room talde donostiarrak –Karlos Etxaniz bergararra tartean– Seminarixoan eskainitako Gabon kantua.


Errefuxiatuak hizpide izango dira gaur, Modelon

Modelo aretoan izango da, 19:00etatik aurrera.

Kostan elkarteak hitzaldia antolatu du gaurko. Oraingoan Javier Galparsoro CEAR erakundeak Euskadin duen ordezkaritzako presidenteak errefuxiatuen aferari buruz jardungo du, Modelo aretoan, 19:00etatik aurrera.


Arabak ez du etxebizitzen inguruko zergaren araudia aldatuko

Araudi hau aldatzeak Gasteizko babes ofizialeko etxebizitzen OHZren (Ondasun higiezinen gaineko zerga) igoera mugatzea ahalbidetuko luke.

Gaur goizean Arabako Ahaldun Nagusi Ramiro Gonzalezek iragarri du Arabak ez duela araudia aldatuko, Gasteizko Udalak proposatu bezala, Gasteizko babes ofizialeko etxebizitzen OHZren (Ondasun higiezinen gaineko zerga) igoera mugatzeko. Azaldu duenez, foru erakundean "adostasun falta" dago eta gainera, Arabako udalerri guztietan eragina izango luke.

Zerga Araudi berria

Bestetik, Jose Luis Cimiano Ogasun, Finantza eta Aurrekontu Saileko foru diputatuak Zerga Arau Orokorra aldatzeko asmoa iragarri du, fakturazio programak manipulatzen dituztenentzat zigor zehatzak sortzeko. Ildo berean, arau aldaketak handitu egin nahi ditu zigorrak fakturak ezabatu eta apurtzeagatik. Hau da, Arabako Foru Aldundiaren Iruzurraren aurkako 2016ko Planean jasotako neurrietako bat da. Era berean, enpresa ertain eta handiak kontrolatzeko ekintzak ere bultzatuko ditu Ogasunak, hala nola, BEZ iruzur amarruak saihestea helburu duten Europar Batasunaren barruko eragile erregistroak edo nazioarteko zerga-sistemaren kontrola. Honen bidez, Ogasunak zenbait estatutan diharduten multinazionalak ikuskatuko ditu. Horren harira, aldaketak egingo dituzte sozietateen gaineko zergan, mozkinek zerga paradisuetan edo zerga apalak dituzten herrietan buka ez dezaten.

Milioi bat euro baino gehiago zor dutenak

Bukatzeko, foru diputatuak iragarri du, ekainean zehar, aldundia hasi egingo dela Arabako ogasunari milioi bat euro baino gehiago zor dioten zergadun guztiei beren zorra xehatuta jakinarazten. Izan ere, Araban 30 pertsona baino gehiago dira milioi bat euro baino gehiago zor duten zergadunak. Uda ondoren, berankor hauen zerrenda argitaratuko du aldundiak.


Soldadu bat hil da Kolonbian, ustez FARCek egindako eraso batean

Erasoaren arduradunen bila ari dira Kolonbiako agintariak indar armatuekin elkarlanean.

Soldadu bat hil eta beste bi zauritu dira Kolonbian, ustez, FARCen "Jacobo Arenas" zutabeak egindako eraso batean, Kolonbiako agintariek jakinarazi dutenez.

Erasoa Cauca eskualdean izan da, azken aldian aurrez aurreko eraso gehien izan duen eskualdean.

Wilson Cabra jeneralaren arabera, erasotzaileen asmoa Jambalo eta Caldono herriei eraso egitea zen, baina Armadak eta Poliziak eragoztea lortu dute.

Horren esanetan, Caldono herriaren atarian lehergailuak botatzen hasi dira eta horietako bat soldaduak zeuden inguruan erori da. "Soldaduetako bat hil egin dute, izan ere, gorputzaren aurreko aldea erre egin diote", adierazi du.

Orain erasoaren arduradunen bila ari dira Kolonbiako agintariak indar armatuekin elkarlanean.


Sakanakoak txapeldun Agurainen

Benjaminen Migel Izagirre Futbol 8 Memorialeko kopa irabazi zuen sakandarrez osatutako Sakanakoak taldeak

Asteburuan benjaminen mailako Miguel Izagirre Memoriala izeneko futbol 8 torneoa jokatu da Agurainen. Torneoko txapelduna Ariznabarra taldea izan da eta txapeldunordea Vitoria taldea. Torneoko Kopa, aldiz, Sakanara etorri da, Sakanakoak taldeak irabazi baitu, Lakua Arraga txapeldunordeari gailenduta. Sakanakoak taldea txapelketa honetarako propio sortutako taldea da. ʺAgurain futbol taldearen gonbidapena jaso genuen 2009an jaiotako gaztetxoen torneoan parte hartzeko, eta Sakanan adin horretako taldeek ez dutenez Futbol 8-ra jokatzen, Irurtzun, Irañeta, Altsasu eta Olaztiko zenbait gaztetxorekin Sakanakoak taldea sortu genuen, bertan aritzeko. Taldeak ez du Sakanako klubekin zerikusirik, torneo honetarako propio sortutakoa da. Eta hara, kopa etxera” azaldu digu guraso batek.


Alain Rousset sozialista lehen iritsi da Akitania handian

Frantziako Estatuko eskualde berrietako kontseilarien hautatzeko lehen itzulian hamahiru eskualdeetatik seitan Fronte Nazionala iritsi da lehen lekuan; sozialistak Akitania handia eta Bretainia eskualdean dira iritsi lehen lekuan; Korsikan ezker anitza da atera garaile.

Limousin eta Poitou-Charentesekin elkartuta, Akitania eskualdeko kontseilarien hautatzeko lehen itzulian Alain Rousset-k %30,09a lortu du. Bigarren Virginie Calmels iritsi da %26,83arekin. Hirugarren Fronte Nazionaleko Jacques Colombier da, %23,92arekin. Hiru hauek bigarren itzulian berriz aurkeztu daitezke, %10a gainditu baitute.

Ondotik dator EELV ekologistetako Françoise Coutant, %5,47arekin. Aliantzak egiteko aukera ukan dezake honek. Dirudienez, zerbait adostua dute jada sozialistekin. Olivier Dartigolles-ek eraman duen komunisten listak, aldiz, ezingo du aliantzarik egin ez baitu %5aren heina gainditu – botoen %4,86 lortu du.

Gainerateko alderdiak %3,39 eta %0,93aren artean daude.

Ipar Euskal Herriari dagokionez, Virginie Calmels (Les Relpublicains eta zentroa) Alain Rousset sozialista baino lehen iristen da leku frangotan. Dela Donibane Lohizunen (%35,34), Uztaritzeko kantonamenduan (%33,35), edota Amikuze, Bidaxune eta Oztibarren(%35,24).

Beste datu aipagarri bat Hendaia eta Bokalekoa da. Bi hiri hauetan sozialistak dira iristen lehen. Hendaian, %38,27arekin eta Bokalen 30,97% arekin. Baina aldiz, bigarren lekuan Fronte Nazionala da. Hendaia FNak 17,56 % lortzen du , Calmels-ek, berriz, %16,90a. Bokalen berriz, FNa 19,91%ra iristen da, Calmels-ek, aldiz, %18,20ra.

Halere, FNak ez du %20a gainditzen.

Frantziako Estatuko 6 eskualdeetan, berriz, Fronte Nazionala da garaile. Provence Alpes Cote d’Azur eskualdean FNko Marion Marechal Le Penek Les Republicains alderdiko Christian Estrosi baino 10 puntu gehiago egiten ditu, %41arekin. Eta Nord-pas-de-Calais eta Picardie-an Marine Le Penek %43a lortzen du.


Jaiak, lagunartean askoz hobe

Herriko kuadrillak dira Etxebarriko jaietako protagonista nagusiak. Ez dute aspertzeko betarik izango gaurtik hilabetea bukatu arte


Gizon bat atxilotu dute Bilbon bikotekideari eraso egitea egotzita

Biktimak salatu duenez, duela bi urte hasi zen bikotekidearengandik tratu txarrak pairatzen.

Erasoa larunbat iluntzean jazo zen Santutxu auzoko Azurleku kalean, antza denez, gizonezko batek bere bikotekiari eraso zion.

Biktimak ostikoak jaso eta bikotekideak lurrera bota zuela salatu zien bertaratu ziren agenteei eta erasoa gizonezkoaren 11 urteko alabaren aurrean jazo zela adierazi zien.

Ustezko erasotzailea, 42 urteko gizona, larunbat goizaldean atxilotu zuten Udaltzaingoaren agenteek.


ETAko bi kideri zutik eutsi behar izan die Poliziak epaiketa batean

Fiskalak 19 urte, hamaika hilabete eta 29 eguneko kartzela zigorra eskatu du, 150.000 euroko kalte-ordainarekin batera.

Poliziak Asier Arzalluz eta Idoia Mendizabal ETAko kideak zutik jartzera derrigortu ditu, indarrez, Auzitegi Nazionaleko tribunalaren aurrean zutik jartzera uko egin diotenean. Biak Antena 3eko Euskadiko ordezkaria hiltzen saiatzeagatik epaitu dituzte.

Garikoitz Aspiazu Rubina 'Txeroki' ETAko buruzagi ohia ere gauza berberagatik epaituko dute. 'Txeroki' Frantziako kartzela batean dago eta Frantziako agintariek estradizioa onartzen dutenean epaituko dute. Berarentzako Arzalluz eta Mendizabalentzat eskatutako zigor berbera eskatuko dute: 19 urte, hamaika hilabete eta 29 egun.

Arzalluz izan da lehen ika-mikaren protagonista. Bere eskubideak irakurri dizkiotenean gela blindatuko kristalaren kontra jarri dute zutik agenteek.

Ondoren, Mendizabali ere zutik eutsi behar izan diote, euskaraz tribunalaren "euskal militanteak epaitzeko" zilegitasuna onartzen ez zuela esaten zuen bitartean. Bere laguna bezala, deklaratzeari uko egin dio Mendizabalek.

Bonba paketea

Bi terroristei 2002ko urtarrilean Maria Luisa Guerrero Antena 3ko Bizkaiko ordezkariari bonba pakete bat bidaltzeagatik. Bonba etxera bidali zioten eta adituek desaktibatu zuten.

Marcelo Azcarraga fiskalak, kartzela zigorraz aparte, Guerrerori 100.000 euro eta ahizpari eta amaren oinordekoei 50.000 euroko kalte-ordaina ordaintzea eskatu du, hilketa terroristaren saiakuntza leporatuta.


XX. mendeko arropak egiteko tailerrak, laster

1912ko abuztuaren 12an Bermeok bizi izandako galernaren mendeurrenaren harira, hainbat jarduera izango Bermeon, Kultura Sailaren eskutik; horien artean, esaterako, garai hartako jantziak egiteko tailerra.

Oraindik zehazteke dute tailer hori noiz izango den, lehenago zenbat lagunek parte hartuko duten jakin gura dutelako. Hori dela eta, izena emoteko deia egin dute.

Bestalde, mendeurrenaren harira egingo duten herri antzerkirako probak egingo dituztela azaldu dute. Proba horiek otsailaren 4an egingo dituzte, eta horietan parte hartu gura duenak izena emon beharko d aldez aurretik. Otsailaren 2a da azken eguna.

Tailerrean zein herri antzerkiko probetan parte hartu gura duenak 94-617 91 57 telefonora deituta edota kultura@bermeo.org helbidera idatzita emon beharko du izena.


Azkoitiko Floreaga auzoko Babes Ofizialeko Etxebizitzen obrak berriz lizitatuko dituzte

Floreagako Babes Ofizialeko Etxebizitzak geldirik daude. (Ane Olaizola)

UROLA KOSTAKO HITZAk Azkoitiko Floreaga auzoko Babes Ofizialeko Etxebizitzen obrak geldirik zeudela jakinarazi zuen joan den astean, eta ez Azkoitiko Udalak ez Eusko Jaurlaritzaren Visesa sozietate publikoak ez zuten argibiderik eman orduan. Gaur, asteazkena, ohar bat bidali du Visesak gaiaren inguruko azalpenak emanez, eta erakundeak jakinarazi du etxebizitzak egiteko obrak berriz lizitatuko dituztela.

2018ko ekainean hasi zituzten Tekla inguruan 30 babestutako etxebizitza eraikitzeko obrak; horietako hamasei Babes Ofizialeko Etxebizitzak izango dira, eta beste hamalau alokairu sozialera bideratuko dituzte. Sukia Eraikuntzak S.A. enpresari esleitu zizkioten lanak, baina Visesak jakinarazi duenez, etxebizitzen promozioan “esku hartutako eragileek zenbait arazo hauteman dituzte, eta horrek eragin du proiektua berriz sakon berrikusi beharra”. Prozesu horretan, eraikuntza enpresak Visesari jakinarazi dio ezin duela obrarekin jarraitu.

Egoeraren azterketa egin ostean, proiektuan txertatu beharreko “zenbait aldaketa” identifikatu ditu Visesak, eta “hainbat eragilerekin” ondorioztatu du aldaketa horiek ezin direla gauzatu “egungo obra kontratuaren esparru ekonomikoan”. Ondorioz, eraikuntza enpresarekin zuen kontratua eten eta beste lizitazio prozesu bat hastea erabaki du sozietate publikoak.

Visesaren arabera, lizitazio berriak proiektuaren hasierako plangintza aldatuko du, eta erakundeak “beharrezko kudeaketa guztiak” egingo ditu, “ondorioak ahalik eta txikienak” izan daitezen.


Intemperies (babes bila)

Orduan.

Orain Luziak badaki bere jarrera ere ez dela lehengoa, nahiz ia beti ahaztu egiten den horretaz eta pentsatzen duen besteak aldatu direla, ez diotela berdin begiratzen, ez dutela desiratzen eta horregatik ez direla bigun eta atsegin, gogor eta hotz baizik. Luziak badaki (batzuetan daki) berak ere ez duela asko espero. Ikusi duela. Ikasi egin duela eta alfergura sentitzen duela saio berriak egiteko, ez duela honezkero gehiegi espero eta horregatik ez dela ahalegintzen sobera, ez dela eskatzera ateratzen eta, horregatik agian, horregatik ere bai agian, ez diotela eskaintzen, ez diotela ematen, ez duela hartzen eta bakarrik ari dela gelditzen.

Bakarrik.

Bakarrik, eta triste, eta lasai. Martinengandik banandu zenean bezala, erabakia hartu edo erabakiak bera hartu zuenean bezala. Ziur egoteak ematen duen lasaitasuna. Ez zegoen haserre. Hilabetetan, urtetan, izanak zituen haserrealdiak. Hain da nekosoa haserrea. Haserrearen gatazka, eta zalantza. Norberaren ezinegona besteari egozten zaion aro zaratatsu hori.

Luzaroan pentsatu zuen Luziak ez zela gai izango senarra uzteko, berarekin oheratu baino telebista aurrean siesta egin nahiago zuen gizon haren ondotik alde egiteko. Ez zen ausartzen, nahiz haserre, oso haserre zegoen, eta minduta. Martin gero eta maizago gelditzen zen lankideekin zerbait hartzen berandu arte astegunetan. Nabarmen zen Luziaren istorioek aspertu egiten zutela, nahiz entzuten zituen beti. Isilik. Edukazioz.

Luziak uste zuen ez zela gauza izango uzteko, banantzeko, behin eta berriz haserretu, samindu eta negar egin arren, ez zuelako alde egiten. Baina egun batean nolabait etorri zen erabakia eta orduan ez zuen zalantzarik izan, erabateko ausardia etorri zitzaion, eta joan egin zen, isilik, behingoz esplikaziorik eman gabe, eskatu ere egin gabe, hain baitzen garbi dena bat-batean.

Lasaitasun ia bake hura.

Eta, gero, oinaze latza, oinaze jasanezin, kontaezin hura. Garrasi isila, barrenean bakarrik entzuten dena, eztarriak atera ezin duena, egin ez daitekeen negarra.

Orduko penaz oroitzean pentsatzen du Luziak galdutako amodioaren urraduraren laztasunaz. Hori baino askoz okerragoa izan behar duela Evaren oinazeak, gehien maite, gehien behar dituzunak zure ondoan hiltzeak. Derrepentean. Betiko. Izugarria izan behar du. Berak ez luke jasango halakorik. Ala? Ba al du zentzurik, konpara al daitezke oinazeak, baten eta besteren zauriak? Zauririk txikienak ere min ematen dio jasaten duenari. Bai, bereak ez dira beste batzuenak bezain zauri larriak izango, baina min hartu du behin baino gehiagotan Luziak bizitzan zehar, eta Martinengandik aldentzeak min eman zion. Berak jasandako oinazerik handienetakoa, luzea izan zena gainera. Orain behintzat, atzera begira, hala iruditzen zaio.

Adinarekin Luziak denbora gutxi dagoela ikasi du, eta asko behar dela edozertarako. Horregatik gonbidatu zuen neurologoa, Víctor, Gabon gaua berarekin igarotzera. Ez zuen gehiegi pentsatu, ez zion bere buruari zalantzarik egiteko aukerarik eman. Edo ez zuen izan. Gizonaren aurpegian hautemandako zerbaitek osarazi zion esaldia:

—Zergatik ez zera Donostira etortzen nerekin afaltzera?

Baietz erantzun zion, lotsatuta bezala, baina baietz, bueno, ba baietz.

Ez daki nola bukatuko den gaua. Ez daki elkarrekin oheratuko diren ala ez. Berdin dio. Orain, honezkero, hori da gutxienekoa.

Horrenbeste hitz behar dira konturik txikiena azaltzeko.

Joandako garai haietan errazagoa izaten zen askotan gizon batekin oheratzea beste nolabait bukatzea baino: hainbeste esplikazio eskatzen zuen ukoak, hainbeste justifikazio.

Agian zaharregia da baina oheratzeko, beste norbaitekin oheratzeko, gizon batekin oheratzeko. Azken urteetan gauzak aldatu egin zaizkio Luziari. Lehen-lehen gizonenganako hurbilketa beti iragazten zuen, nolabait, oheratu-ez oheratu aukeraren bahetik. Gero, honezkero ezkonduta zegoenean, bere senarraz gainerako beste inorekin oheratzeko aukera itxita bazegoen ere, ia beti pentsatzen zuen, gizon bat ezagutzen zuenean, berarekin oheratzeko modukoa ote zen edo ez. Gizon batzuekin fantasiak izaten zituen, beste zenbaitekin ez. Ez zion buelta askorik ematen. Nahiko automatikoa zen. Beranduago, duela gutxiago (ez daki halere noiz), erabat utzi egin zion hori egiteari. Martinengandik banandu ondorenerako behintzat, galdua zuen ohitura.

Gogoratu gogoratzen da, baina urruti gelditu zaio. Oso urruti, nahiz urteak ez diren horrenbeste. Ez, ez dira horrenbeste, baina, zerbaitegatik, ematen du azken urteak, hain laster igaro diren urte hauek, mugarriak ezabatzeko, oroitzapenak lausotzeko ahalmen berezia izan dutela. Kontua galtzen da eta gauzak gertu edo urrun gelditzeak ez du urte kopuruarekin lotura zuzenik.

—Adin zail honetan —esan zion ginekologialariak azken azterketan.

Adin zail honetan. Ba al da adin errazik.

Oraindik erakargarri gerta ote daitekeen zalantza urtzen ari zaio eta nahasten erakargarritasun sexuala galtzearen lasaitasunaren esperantzarekin. Zalantzaren eta itxaropenaren artean esekita dago nonbaiten, zintzilik ezerezaren gainean, eusteko aski sendotasunik ez duten uste eta beldur horien artean, zalantzaren eta esperantzaren artean, ezezagunaren amildegirantz begira. Batzuetan lasai, ezerezaren arintasunagatik, ongi. Beste batzuetan, ezinegon hori, ezereza zulo bihurtzen denean, hala ikusten denean.

Berrogeita hamar urte. Berrogeita hamar. 50. Adin horretan ez dago besterik gabe emakumea denik, besterik gabeko emakumerik. Norbaiten emazte zara, edo ama. Edo zerbait zara: irakasle, garbitzaile, edo politikari. Norbaiten irakaslea, nonbaiteko garbitzailea edo norbaitentzakoa, partiduren bateko karguduna edo militantea behintzat, baina ez besterik gabe zu, berrogeita hamar urteko pertsona bat. Zer egiten da etxean, goizean ohetik jaikitzean.


Kantuzaleen jira, larunbat arratsaldean

Urriko azken larunbata ate joka dugu. Hilaren 25 honetan ospatuko da kantuzaleen hitzordua; kantu-jira. Arratsaldeko 19:00etan abiatuko dira, Mikel Laboa plazatik. Afal ordura arte arituko dira kantuan.


Langabetuak kontratatzeko diru laguntzak, enpresentzat

Astigarraga, Andoain, Hernani, Lasarte-Oria, Urnieta eta Usurbilgo Udalek diru laguntzak eskaintzen dituzte tokiko enplegua sustatzeko. Tokiko enpresei zuzendutako laguntzak dira eta bailarako langabeak kontratatu beharko lituzkete; lan-eskatzaile moduan Lanbiden izena emandakoak. 2014ko aurrekontuan, 112.500 euro aurreikusi dira diru-laguntza honetarako. Lanbidek finantzatzen du. Enpresa edo profesional interesatuek eskaerak aurkezteko epea 2015ko maiatzaren 31 arte izango dute. Informazio gehiago, Udalaren webgunean (www.astigarraga.net) edo udaletxean.


29 saritu aurtengo Pintura Lehiaketan.

Joan den larunbatean X. Tamayo Pintura Lehiaketa izan zen Chillida Lekun eta herenegun jaso zituzten sariak irabazle eta finalistek. Guztira 29 sari banatu dira aurtengo lehiaketan, sei mailatan banatuta. Lehenengo sailkatuak honakoak izan dira: 6 urte arte, Claudia Ubillos Lekuona txapeldun eta Leire Arrieta Larruscain azpitxapeldun. 7-8 urte bitarte, Nahia Prieto Lizarralde txapeldun eta Uxue Miguelez Aranguren azpitxapeldun. 9-11 urte bitarte, Elisa Igoa Vigura txapeldun eta Iker Sancho Peinado azpitxapeldun. 12-16 urte bitarte, Ainhoa Gil Moro txapeldun eta Adrien azpitxapeldun. 17-25 urte bitarte, Marina Artola Gabilondo txapeldun, Arantxa Cotera Garcia bigarren eta Igone Gracia Murillo hirugarren. Helduen mailan berriz, Maite Ramirez Elcano txapeldun, Mikel Rotaetxe Gallano azpitxapeldun eta Jose Reyes Ramos Rodriguez hirugarren. Sorkuntzako Saria Koldo Agarrabere Etxeberriak lortu du.


Biharko ekimenak

Nazio Eztabaida Gunea. 11:30ean hasita, Irunen (Gipuzkoa) eta Hendaian (Lapurdi). Hainbat erakundek eman dute atxikimendua.

EAJ. 11:30ean Bilbon, Plaza Barrian. Iñigo Urkullu EAJko presidentearen eta Juan Jose Ibarretxe Eusko Jaurlaritzako jarduneko lehendakariaren hitzaldiak.

EA. 12:00etan Gernika-Lumon (Bizkaia), merkatuan. Koldo Amezketa EAko lehendakariordearen hitzaldia.


Txilibutxof aisialdi taldeak argazkitan laburtu du 30 urteko ibilbidea

Beasaingo hainbat gazte boluntarioren ekimenez sortu zen 1985ean Txilibutxof elkartea, Andra Mari parrokiaren babesean. Orduan Beasainen apaiz zegoen Iñaki Zabaleta izan zen bultzatzaileetako bat, «katekesiaren eta sendotzearen arteko hutsunea nolabait betetzeko asmoz».

Taldeak gora-behera ezberdinak izan ditu sorreratik gaur eguneraino, baina helburuari tinko eusten diote: «Metodologia aktibo bat eta aisialdiko ekintzen bidez, momentuan momentuko gazteei elkarbizitzarako zenbait balore transmititzea». Sorreratik gaur egunera 30 urteko ibilbide egin du Txilibutxofek, larunbat arratsaldetan elkartuz eta aldian behin «herriari zuzendutako ekintzak eginez: Erregeen Zamalkada, jaietako Dantzaokea, eskulan eta marrazki tailerrak, gurpil festa, jolasak…».

Ekintza horietako zein beste batzuetako argazkiak bildu eta erakusketa jarri dute Usurbe antzokiko aretoan. Txilibutxof 30 urte, ehundaka aurpegi, milaka bizipen izena eman diote, eta 250 argazki inguru bildu dituzte. Taldeko kideek –boluntarioek, begiraleek eta 12 eta 16 urte arteko gazteek– prestatu dituzte argazkiak, Xabier Garmendia taldeko kideak azaldu duenez: «Armairu batean gordetako argazkiak berreskuratu eta garbitu, txukundu eta eskaneatu egin ditugu. Denak batu eta aukeraketa egin behar izan dugu, erakusketan ikusten dena lagin txiki bat delako, artxibo txiki bat».

Argazkietan irteerak, udalekuak, elkarbizitza jardunaldiak, tailerrak eta bestelako jarduerak islatzen dituzten argazkiak jaso dituzte, eta igandera arte ikusi ahalko dira. Urri aldera, taldeko boluntarioek bazkari bat egingo dutela ere aurreratu du Garmendiak.


Ingalaterrako sagardoen kata, ostiralean

Munduko Sagardoen Dastaketen barruan, Ingalaterrako sagardoen kata egingo du Iparragirre sagardotegiak ostiral honetan. Munduan zehar sagarrarekin egiten dena ezagutarazteko asmoz antolatu dute kata berezi hau. Horretarako, Juan Zuriarrain enologoa gonbidatu dute, eta berak zuzenduko du ordubeteko kata. Sagardo desberdinez gain, mokadutxoa jateko aukera ere izango da. Arratsaldeko 20:00etan izango da, eta 8 euroko prezioa dauka. Informazio gehiagorako edota erreserbatzeko: 943 55 03 28.


Muxiko dantzak, San Martin egunean Areizaga-Kalebarren plazan

ZU Dantzaz taldeak muxiko dantza erakustaldia egingo du azaroaren 11n, San Martin egunean, Areizaga-Kalebarren plazan. Emanaldia 12:00etan hasiko da eta nahi duten herritar guztiek parte hartu ahal izango dute. ZU Dantzaz taldea Urretxu eta Zumarragako 42 dantzarik osatzen dute.


Bertan gozo egiteko tentazioa

Oso denbora laburrean, hainbat inkesta agertu dira independentismoaren atzerakada eta autonomismoaren indartzea aldarrikatzen dutenak. Adituek zalantzan jartzen dituzte emaitza horiek, baina bat datoz independentismoak baduela zer hobetu hegemoniko bilakatzeko.

Astebetean, hiru ikerketa soziologikoren emaitzak plazaratu dira —Eusko Jaurlaritzaren Soziometroa, Deustuko Unibertsitateko Deustobarometroa eta EHU Euskal Herriko Unibertsitateko Euskobarometroa—, den-denak Arabako, Bizkaiko eta Gipuzkoako herritarren iritzi eta jarreren ingurukoak. Alor asko jorratzen dituzte ikerketa horiek, eta datu ugari —eta batzuetan elkarren kontrakoak— ematen dituzte, baina hedabide gehienetan ondorio bat nabarmendu dute beste guztien gainetik: independentismoak atzerakada nabarmena izan du, eta, aldiz, hiru herrialde horietako herritar gehienak gustura daude egungo estatus politikoarekin.

Soziometroan estatu independente baten sorrerarekin zerikusia duten zenbait galdera egiten dira, eta galderaren arabera emaitzak ere aldatu egiten dira. Independentziaren alde daudenak galdetutakoen %23 dira, baina adostutako erreferendum batean independentziaren alde bozkatuko luketenak %33 dira, eta EAErako nahi duten estatus politikoaz galdetuta «independentzia» erantzun dutenak, aldiz, %17 baino ez. Azken datu horretan oinarritu dira zenbait hedabide jarrera politiko horren ahultasunaz berba egiteko.

Deustobarometroaren arabera, independentziaren alde daudenen portzentajea %14 baino ez da: emaitzarik apalena 2013tik. Euskobarometroak, berriz, beste era batera planteatzen du gaia, eta «independentziarako nahiaz» galdetzen du: horren arabera, Arabako, Bizkaiko eta Gipuzkoako herritarren %30ek «independentziarako nahi handia» dute, eta %15ek «txikia» —gainerakoek ez dute estatu independentea sortzeko batere gogorik, berdin zaie, ez dakite edo ez dute erantzuten—. Baina %77k diote «gustura» edo «oso gustura» daudela egungo esparru autonomikoarekin. Aste honetan plazaratutako Navarrometroak ez du gai horren inguruko galderarik egin.

Inkesten mugak

Noraino dira sinesgarriak emaitza horiek? Asier Blas politologo eta EHUko Politika eta Administrazio Zientzien saileko irakasleak (Donostia, 1977) uste du «fitxa teknikoari» erreparatu behar zaiola eta, alde horretatik, ikerketa horiek badituztela «muga batzuk».

«Hasteko, lagina aipatu behar da», esan du Blasek. «Euskobarometroan, esaterako, 600 inkesta baino ez dituzte egiten Araban, Bizkaian eta Gipuzkoan. Oso gutxi dira horiek. Deustobarometroak mila inguru egiten ditu; hobeto dago, baina gutxi da oraindik ere, eta, gainera, lagina Interneten bidez lortzen da, hau da, Internet bidez biltzen dira galdekatuak izango direnak eta galdetegia ere Internet bidez bidaltzen da; horrek ezinbestean arazo bat dauka, Internet erabiltzen ez duen jendea baztertzen baitu. Laginaren aldetik, Soziometroa da osoena, 2.295 pertsonako lagina erabiltzen baitu».

Laginaz gain, «nola egiten diren galderak, eta nolako galderak egiten diren» ere munta handiko kontua da, eta, Blasen ustez, hori da «arazorik handiena». Hainbat adibide eman ditu: «Inkesta askotan galdetzen da itaundua nola sentitzen den: euskaldun, espainiar baino euskaldunago, espainiar eta euskaldun modu berean eta abar. Galdera hori ez da beste inon egiten, eta tranpa bat da, euskaldun eta espainiar izatearen artean jarraitutasun bat dagoela eta talkarik ez dagoela erakusteko. Erantzuna nazio sentimendu gisa interpretatzen da, baina ez da nazio sentimenduaz galdetzen; ez da galdetzen ea itaunduaren arabera Euskal Herria nazio den ala ez».

Beste adibide bat: autodeterminazio erreferendum baten inguruan, ohiko galdera izaten da ea itaunduari «gustatuko» litzaiokeen erreferenduma egitea edo etorkizunean «egingarri» ikusten ote duen. «Kontuan izanik gaia ez dagoela agendan eta bihar bertan erreferenduma egitea ez duela inork proposatzen, nahiko formulazio arraroak egiten dira, galdetu beharrean ea Euskal Herriak erabakitzeko eskubidea duen ala ez».

«Inuzenteak» ez diren eta «kasualitatez» egiten ez diren beste galdera eta formulazio batzuk aipatu ditu Blasek. Baina, beste alde batetik, balioa ere ikusten die ikerketa horiei: «Hirurek dute jarraitutasuna, hau da, denboran errepikatu egiten dira eta, beraz, joerak ikusteko baliagarriak izan daitezke. Horretan, bereziki interesgarria da Deustobarometro izenekoa: adibidez, orain inkesta egin diete aurrekoan ere galdekatu zituzten 700 herritarri: ordutik hona argazkia mugitu baldin bada, interesgarria da hori ikusteko».

Arazoak arazo, «joerak» detektatzeko balio dute ikerketa horiek, «batez ere hirurek joera berak seinalatzen dituztenean», eta oraingoan joera bat agertzen da ikerketa guztietan, «independentismoaren nolabaiteko baretzea eta statu quo-aren indartzea», Blasen esanetan. «Hori konstante bat da azken garaiotan, ez da berria, baina badirudi indartu egin dela».

Arrazoiak bilatzen hasita, Blasek nabarmendu du inkesta horiek guztiak urri-azaroetan egin zituztela: «Garai hartan Katalunian gatazka krudel bat ikusi genuen, euskal gizarte kontserbadoreari gustatu ez zaiona. Izan ere, euskal gizartea kontserbadorea da, ez ezker-eskuin ardatzaren ohiko esanguran, baina bai statu quo-aren aldekoa. Egoera aldatu behar bada, kosturik gabe aldatu nahi du euskal gizarteak».

Blasek dioenez, krisi ekonomikoa piztu zenetik jende askok «agenda sozioekonomikoko gaiak» lehenetsi ditu. «Oso ondo zabaldu da Hego Euskal Herrian Espainian baino hobeto gaudelako ideia, jendeak horren pertzepzioa du, eta seguru asko lagundu du statu quo-aren defentsa indartzen».

«Iritzia sortzeko tresna»

Independentistak sareak, berriz, sinesgarritasun txikia ematen die inkesta horien emaitzei. «Inkestak sektore politiko-sozial batzuen kontrolpean daude», esan du Independentistak sareko Kristina Rodriguez Mendikutek (Andoain, Gipuzkoa, 1971), «eta sektore horiek tresna gisa erabiltzen dituzte. Ez dira herritarren iritziak jasotzeko tresna; alderantziz, iritzi sortzaileak dira».

Inkestek adierazten dutenarekin kontrakarrean, Independentistak sareak uste du azken urteotan independentismoa «sendotzen» ari dela: «Politikaren esparru guztiz utopikoa zen lehen, eta eztabaida politikoaren erdi-erdian dago orain. Aldi berean, independentzia kontzeptua bera oso abstraktua zen, eta zehaztu egin da. Egun, euskal estatu demokratiko eta soziala eratzea eta euskal errepublika aldarrikatzea da independentzia. Gauza zehatzen inguruan hitz egiten ari gara».

Bestalde, Rodriguezek uste du orain euskal herritarrek ez dutela independentzia «soilki sentimenduekin» lotzen: «Orain, independentzia etorkizun sozial eta ekonomikoarekin, demokraziarekin, justizia sozialarekin eta antzeko kontzeptuekin lotzen da. Independentismo berri bat garatzen ari gara; independentismo identitariotik molde sozial, demokratiko eta errepublikazalera pasatzen ari gara. Horrek denbora behar du gizartean sustraitzeko, baina independentismoaren potentzialitatea sendotuz doa».

Bestalde, Rodriguezek uste du independentismoak «desabantaila» duela inkestetan iritziak neurtzerakoan: «Independentismoa ez dago beste proiektu politikoen aukera berdinetan, beste guztiak statu quo-ak onartuak baitaude, eta egingarriak baitira. Independentzia bide demokratikoetatik lortzeko aukera, berriz, ez dago onartuta. Horrek eragin oso handia dauka, jende askoren buruan oraindik ezinezko esparru gisa agertzen delako».

Desberdin ikusten ditu gauzak Unai Apaolaza filosofia irakasleak (Donostia, 1973). Berak ere uste du horrelako inkestak «intentzionalitate argi batez» egiten direla: «Garrantzitsua da ikustea noiz eta zer asmorekin argitaratzen diren, zer eta nola galdetzen den, zer sukalde lan dagoen atzean eta abar. Jarrera politiko jakin bat indartzeko balio dute: autonomismoa». Baina, hori esanda, uste du «joera» batzuk agerian uzteko balio dezaketela, eta «autonomismoaren hazkundea» eta «independentismoaren jaitsiera» benetakoak direla.

Arrazoien inguruan, Apaolazak uste du «esparru politikoak elikatu» egin behar direla eta ez direla «estatikoak»: «Euskal Herrian joera dugu esparru politikoak alderdi politikoekin identifikatzeko eta finkoak direla pentsatzeko. Azken urteotan, indepen- dentismoak ez du justifikatu bere aukera politikoa, ez du marraztu independentziarako biderik, eta diskurtso autonomistara lerratu da. Saiatu da esparru edo diskurtso autonomista batetik independentismoa indartzen, eta hori absurdoa da».

Hedabide gehienetan, Katalunian gertatutakoari egotzi diote independentismoaren balizko atzerakada hori. Horretan ere ez dator bat Apaolaza: «Hain justu, inkesta horiek egin dituztenek ideia hori indartu nahi zutelakoan nago. Nik uste dut gainbehera azken hiruzpalau urteetakoa dela, eta Kataluniakoak apur bat galga jarri diola gainbehera horri. Kataluniakoak erakutsi dio hemengo independentismoari badagoela bide bat, eta, higatu baino gehiago, independentismoari eusten lagundu dio».

Beraz, Apaolazaren ustetan, gainbeheraren arrazoia beste bat da: «Independentismoa diskurtso autonomistan kateatu da, saiatu da alderdi politikoen arteko akordioen bidezko bide bat marrazten herri aktibazioa alde batera utzita; horren ondorioz, independentismoa egingarria ez den egitasmo gisa agertu da jende askoren aurrean, eta pesimismoan eta derrotismoan erori da».

Blasek uste du independentismoaren arazo nagusietako bat dela «agendan» ez egotea: «Ez dago mahai gainean, ez dago horri buruzko eztabaida bat, eta ez da horren inguruan pedagogia egiten. Baina horrek ez du esan nahi desagertzeko bidean dagoenik edo une jakin batean lehen planoan ezin egon daitekeenik».

Aldaketak aldaketa, egoera nahikoa egonkorra dela uste du Blasek: «Herritarren bi heren erabakitzeko eskubidearen alde daude, eta hori ikerketa guztietan agertzen da. Eta, gero, badago heren bat independentziaren alde dagoena, batzuetan %35era igo edo %25era jaits daitekeena; beste heren bat kontra dago; eta azken heren bat dago zirkunstantzien arabera hautatuko lukeena. Gorabeherak izan ditzake, baina hori egonkor samarra da. Nire ustez, auziak zerikusi handiagoa du despolitizazioarekin eta statu quo-a gainditzeko indar edo gogo faltarekin».


Txokolate eta platanodun gailetak, Eider Usobiagaren eskutik

Etxean egoteak gauza asko egiteko aukera ematen du. Eider Usobiaga bergararrak esate baterako, errezeta bat egin du, txokolate eta platanodun gailetak, alegia eta bideo honetan gailetak egiteko prozesu guztia ikusteko aukera ematen du.


Birziklatzearen laberintoa Donostian, maiatzaren 4ra arte

San Marko Mankomunitateak, Ecoembesek eta Ecovidriok, Birziklabirintoa, izan zaitez gure taldekidea ekintza jarri dute martxan maiatzaren 4ra arte. Birziklabirintoa laberinto bitxia da, eta Donostiako Easo plazan kokatu dute. Bertatik pasatzen den «jendearen arreta deitzeko elementu ikusgarri asko ditu», antolatzaileek prentsa-ohar baten bitartez azaldu dutenez.

Trebatzea, helburu

Oharrean diote, kanpainaren helburua dela: «San Marko Mankomunitatea osatzen duten 10 udalerrietako (Astigarraga, Donostia, Errenteria, Hernani, Lasarte-Oria, Lezo, Oiartzun, Pasaia, Urnieta eta Usurbil) bizilagunak birziklapenaren eta ingurumen zainketaren inguruko kontzeptuetan trebetasuna hartzea, zalantzak argitzea eta ezagutza zabaltzea».

Ordutegi zabala

Laberintoa jada irekita dago aurreko astetik, eta astean zehar eta asteburutan bisitatu ahal izango da, ordutegi zabalarekin: lanegunetan, 10:00etatik 13:00etara, eta 17:00etatik 20:00etara; eta asteburuetan, 10:30etatik 14:00etara, eta 17:00etatik 20:00etara.

Bisita berezia, astelehenean

Kanpaina honek laguntza berezia izan du, Gipuzkoako Bera Bera eskubaloi taldeko kideena, hain zuzen. Eta horregatik, astelehenean egongo dira laberintoan 18:00etatik aurrera.


Ibarraundi museo berria zabalduko dute Eskoriatzan

Ibarraundi jauregia birgaitu berri du Eskoriatzako udalak. Hara eramango dute Museo Eskola; horrekin batera, turismo eta informazio gune ere izango da.

Eguenean aurkeztu zuten udaleko eta museoko arduradunek Eskoriatzako Museo Eskolak izango duen egoitza berria: Ibarraundi jauregia. 2.000. urtean eskatu zuen udalak jauregia birgaitzeko proiektua, eta dagoeneko bukatu dituzte birgaitze lanak. Itxaronaldia luzea izan dela azaldu zuten, baina merezi izan duela, “Ibarraundi gure herriak bizi izandako historiaren adierazgarri delako, eta kokaleku ezin hobea delako museoarendako”, Isabel Guridi museoko arduradunaren esanetan. Goitik behera birgaitu dute jauregia eta gaur egungo beharretara egokitu, Hidalga kalean dagoen egoitza txiki geratu baita.

Hala, lau erakusketa gela egokitu dituzte hiru solairutan: lehenengoa behe solairuan dago, Leintz Areto du izena eta Leintz bailarako Erdi Aroko historiaren gaineko elementuak jasoko ditu; lehenengo solairuan beste bi erakusketa areto daude, eta horietan, Paleolito garaian hasi eta gaur egunera arteko historiaren garapena egongo da ikusgai; laugarren aretoa, berriz, bigarren solairuan dago. Aitzorrotz du izena eta ingurumenari eta arkeologiari eskaini diote. Horrez guztiaz gain, aldi baterako eta denetariko erakusketetarako beste gela bat ere badu.

Museoaz gain, gainerako zerbitzuak ere eskainiko ditu Ibarraundik: behe solairuan harrera eta denda txiki bat daude; baita Eskoriatzako zazpi elizateen eta, oro har, Debagoienaren gaineko informazioa emango duen gunea ere. Horixe da, hain zuzen, Isabel Guridik nabarmendu duen gauzetako bat: “Museoak jasotzen dituen erakusketez gain, inguratzen gaituen natura eta kultura ondarea ere ezagutarazi ditzan nahi ditugu. Horretarako informazio gunea izango du Ibarraundik behe solairuan”.

Bestalde, herritarren zerbitzura irekita egongo da eraikina. Behe solairuan 101 m2-ko ikus-entzunezko gela dauka eta Leintz Areto izena duena ere herritarren zerbitzura egongo da: hitzaldietarako, bileratarako, ezkontzatarako... erabili ahal izango da. datorren urtean inauguratuko dute Datorren urteko ekainean inauguratuko dute museoa; San Pedro inguruan izango da, seguruenik. Eraikineko lanak bukatuta daude, baina museo zaharretik berrirako trasladoa egin beharra dago. Hori egiteko udaberrira itxaron nahi dute, ordura arte ikastetxeetako bisitak hitzartuta dituzte-eta. Hala eta guztiz ere, Ibarraundin badira berehala erabiltzen hasiko diren aretoak; behe solairuko hitzaldien gela, esaterako. Datorren astean Zubillagako hiltegiaren gaineko bilera egingo dute han kaltetuek.

Museo eskola, aro berri baten aurrean

Aretxabaleta eta Eskoriatzako udalerriak banatu zireneko 350. urtemugaren ospakizuna izan zen Eskoriatzako Museo Eskolaren abiapuntua. 1980. urtean izan zen hura. Bi herrien material etnografikoak batzen zituen erakusketa antolatu zuten Errosario Santuko Ospitalean –gaur egun, unibertsitatea.

Esperientzia hark animatu egin zuen Eskoriatzako udala erakusketa gela txiki bat antolatzera. Haiek izan ziren hasierako urratsak, baina gela hura ere berehala txiki geratu zitzaien, eta azkenik, gaur egun ezagutzen dugun eraikinera eraman zuten. Haatik, hori ere txiki geratu zitzaien aspaldi, Isabel Guridik aitortu duenez eta hainbat asmo ezin gauzatu ibili dira. Orain, Ibarraundi daukate.


EAJk itunak egiteko 'eskuak libre' dituela esan du Urkulluk

Jeltzaleen presidenteak azaldu du bere alderdiak "hasiera batean" ez diola instituzio bati ere uko egingo, beste alderdi batzuek "zerrendarik bozkatuenak" ez dituztela errespetatu ikusten duelako.

Iñigo Urkullu Euskadi Buru Batzarreko presidenteak ETBko Egunon Euskadi saioan egindako elkarrizketa batean azaldu du "hasiera batean" ez diola instituzio bati berari ere uko egiten eta gobernatzeko asmoz itunak egiteko "eskuak libre" dituela berretsi du, beste alderdi batzuek zerrendarik bozkatuenak "ez dituztelako errespetatzen".

"Gu itunak egiteko libre sentitzen gara, baina koherentzia bat egotea beharrezkoa da, instituzioek sinesgarritasuna izateko; ez bakoitzak jaso duen boto kopuruagatik, Gobernuak eta programek izan dezaketen zentzuagatik eta gizartearen beharrei emango zaien kudeaketagatik, baizik", azaldu du Urkulluk. Zentzu horretan gogora ekarri du, Eusko Jaurlaritzan PSE-PP alderdien arteko ituna dagoela eta horrek ez duela "Euskadiko gehiengo soziala islatzen".

Era berean, jeltzaleen buruak azpimarratu duenez "denbora asko da Bilduri kanpaina egiten ari zaiola". "Urteak, esango nuke nik, ez Bilduri formula horretan baina bai ezker abertzaleari, Bildu koalizioaren barruan dominatzen duenari, alegia", gaineratu du.

Eusko Alderdi Jeltzaleak Gipuzkoako foru aldundian gobernatzeari uko egingo dion galdetuta, Urkulluk onartu du Gipuzkoan indarra galdu dutela baina, "Gobernu formulei uko egin edo ez erabaki aurretik beharrezkoa da azterketa sakon bat egin eta mahai gainean alderdi politiko bakoitzak dituen proiektuak eta programak jartzea" gaineratu du EBBko presidenteak.


`Las dos D´ bikotearen emanaldia, bihar

Danieuris eta Danieelis ahizpak, Las dos D taldeko bi kideek kontzertua eskainiko dute bihar. Musika-jira egiten ari dira Euskal Herrian eta bihar Hernanin izango dira, Milagrosan, 19:30etan.


AEBek ezin diote NATOren zamari eutsi, eta Europari konpromisoa eskatu diote

Hornidura militarraren gabeziak betetzeko eskaria egin die Anders Fogh Rasmussenek Europako aliatuei

AEBek ezin diote bakarrik eutsi NATOren zama ekonomikoari. Leon Panetta AEBetako Defentsa idazkariak atzo argi utzi zien Bruselan bildutako aliantzako 28 Defentsa ministroei: «Oker dabiltza AEBetako defentsarako aurrekontua Aliantzako hutsuneak eta operazioak bere gain hartzeko adinakoa dela uste dutenak». Washingtonek gutxienez 45.000 milioi dolarreko mozketa egingo du datorren hamarkadarako, eta horrelako murrizketa batek Aliantzaren gaitasunean eragin dezakeela iragarri du Panettak. Horregatik, NATOn diru gehiago inbertitzeko eskatu die Europako aliatuei, «defentsa arloan sorpresak saihesteko».

Gainontzeko 27 aliatuak ere, dena den, egoera ekonomiko larrian daude: aurrekontuak gero eta gehiago murrizten dituzte. «Baina ezin dugu onartu herrialde bakoitzak bere kabuz erabakitzea segurtasun indarrak gutxitzearen inguruan, aliatuak kontuan izan gabe», adierazi du Panettak. Aliantzaren aurrekontuari dagokionez, garai zailak datozela esan du, eta koordinaziorako ahalegina egiteko deia egin du, baliabide gutxiagorekin defentsa handiagoa bermatzeko.

Diruaren karga hobeto banatzeaz gain, Libiako operazioak agerian utzi duen europarren hornidura falta ere konpondu beharra azpimarratu dute. «Europako aliatuek, Kanadak eta eskualdeko bazkideek jarri dituzte bitarteko gehienak, baina Libiako operazioaren arrakasta soilik AEBen esku dauden bitartekoei esker lortu dugu», ohartarazi du Anders Fogh Rasmussen NATOko idazkari nagusiak.

Jarraian, Europako aliatuen hornidura gabezien zerrenda egin du: helburu militarrak zehazteko adituak izatea, behar adinako armategiak izatea eta, batez ere, hegazkin hornitzaileak, inteligentzia, zaintza eta detekzio plataformak eta piloturik gabeko hegazkinak izatea. «Ezinbestekoa dugu hornidura horiek gureganatzea. Hornidura gabe, ez dago operaziorik. NATOren sinesgarritasuna bermatzeko, azkar eta eraginkortasunez erantzun behar diegu erronka berriei, eta eskura izan behar ditugu hornidura eta ahalmen guztiak», esan du Rasmussenek.

Horrez gain, aliantzako kideek Libiako misioa «behar adina luzatzea» erabaki dute; erregularki gainbegiratuko dute operazioaren iraupena, eta «ahal bezain laster» emango dute amaitutzat.

Misilen kontrako ezkutua

Jose Luis Rodriguez Zapatero Espainiako presidenteak misilen kontrako NATOren ezkutuaren sisteman parte hartuko duela iragarri du; horretarako, Rotako itsasontzi basea eskaini du. Azken bi urteotan beste lau estatuk ere beraien lurra eskaini diote aliantzari misilen kontrako ezkutuak jartzeko: Poloniak, Errumaniak, Herbehereek eta Turkiak, hain zuzen.

«Pausoz pauso, misilen kontrako NATOren lurralde sistema sortzen ari da, eta 2018rako prest egotea espero dut», esan du Rasmussenek. NATOk urteak daramatza ezkutuaren proiektuarekin; George Bush AEBetako presidente ohia zen bultzatzaile sutsuenetako bat, eta Barack Obama presidenteak ere babesten du. Europa balizko erasoetatik babesteko sortu zuten sistema, baina Errusiak errezeloz hartu zuen, bere kontra erabil zitekeelakoan.


"Errekonozimendua eskertzen da, baina bizi liteke hori gabe ere"

Bi eta Bat itzuli arren, Ane ez da sekula desagertu.

Rock taldeen revival-en ostean, ETBko telesailenak!

Dinosauro topaketa dirudi gureak. Bigarren zatiak ez direla sekula onak izaten dio esaerak. Ea gu esaera baieztatzen dugun salbuespena

garen.

“Ez dira betiko garai onenak...”, kantatzen zuen Hertzainak-ek.

Orduan, ordu erdiko atala astebetean grabatzen genuen, lana ahal bezain ondo egitea zen kontua. Orain, audientziaren ezpata gainetik kendu ezinik gabiltza, eta hirugarren atalerako ez badu funtzionatzen, “aio pelaio!”.

Eskerrak ETBko zuzendaritzak ez dion lege hori bere buruari aplikatzen!

ETBk bere funtsa birpentsatu eta berriz flotatzen ikasi behar du, benetako apustuak egin. Noiz ulertuko dute produktu on batek audientzia eskasa izan dezakeela eta produktu txar batek audientzia handia?

Zer nahi duzu, denak ez dira zu bezain erromantikoak.

Euskal Herrian aktorea izateko idealismoa, bokazioa eta ilusioa behar dituzu. Urteak pasa eta zenbat egin dugu aurrera telebistan, antzerkian, eta kulturan orokorrean? Honek oasitxoak dauzkan basamortua izaten segitzen du.

Ez al ginen herri kulturazalea?

Donostian ekitaldi handiez gain ez omen delako ezer programatzen kexatzen gara, baina zerbait antolatzen denean non gaude? Gizarteak zein gizakiak kultura beharra daukate, baina premia hori hezkuntza eta politikatik elikatu behar da, bestela...

Zuek ere elikatu beharko duzue, ezta? Ez omen zarete jendeak uste bezain aberatsak...

Telebistan dena hainbeste aldiz errepikatzen dutenez, egun guztia bertan sartuta eta kobratzen ari garela uste du jendeak. Baina ez, telebistak ez daukala dirurik dio, ez da antzerkirik programatzen, bikoizketa hondoratu da...

Hasi beste lan batean!

Hori egiteko zorian egon naizenero jo du telefonoak. Oinarrizko aktoretzat daukat nire burua, eta gustuko dudanetik bizitzeko beste daukadan artean konforme. Errekonozimendua eskertzen da, baina bizi liteke hori gabe ere.

Eta bizi liteke norbere buruaren komertzial lanik egin gabe?

Oso garrantzitsua izan arren, ez dakit nire burua saltzen. Gaur egun, ez da aski aktore ona izatea, manager eta casting zuzendariek mozten dute pastela.

Zu lasai, lehen heriotzak berdintzen bagintuen, laster erretiroak berdinduko gaitu!

Gure txanda iristerako auskalo erretirorik egongo den! Dena den, aktoreontzat erretiroa utopia da.


Etxe batean lapurtzeagatik atxilotuta


Autobus zerbitzu berezia eskainiko dute asteburuan Orozkoko Jaietara hurbiltzeko

Orozkoko Udalak San Antolin jaien harira autobus zerbitzu berezia eskainiko du asteburuan, ostiral eta larunbateko gauetan alegia. Autobusak Orozkoko zubitik irten eta Aretan -El túnel jatetxean hain zuzen-, Laudioko Institutuan, eta Laudioko Gurutze Gorrian geldituko dira.

Ordutegiak

Autobus zerbitzuak hurrengo ordutegiak beteko ditu: 03:30 eta 05:30etan abiatuko da Orozkotik ostiralean eta larunbatean 02:30etatik 6:30k arte etengabe.

Laudio

Bestalde, Laudiotik abiatuko den autobus zerbitzu berezia ere jarriko dute larunbatean. Bizkaibusen autobusak 21:10ean eta 21:45ean aterako dira eta udalak antolatutakoak 22:00etan eta 23:00etan.

Ekimen horren bitartez udalak ekidin nahi du jendeak auto pribatua erabiltzea jaietara joateko.


"Proiektu sozialak eta eskubideak proiektu erraldoien aurretik daude"

Herritarrek politikan parte hartzea eta haien eskubideak errespetatzea du helburu Izagirrek, eta horretarako bideak jarriko ditu. Hiria ez dela geldituko dio, eta herritarrak mugituko direla.


Klarinete doinuak, pintxoez lagunduta

Klarinete Maratoiaren baitan, azken urteotan, pintxo-pote musikalak egin izan dira. Bandako kideen parte-hartzearekin egin izan da eta aurten ere ez du hutsik egin. Valentin Manterola margolariak Mari kalean duen estudioan egin da eta, pintxo eta edariez lagunduta, musika entzuteko aukera izan da.


Hondartzako Futbol Txapelketako 4. jardunaldia: Emaitzak

Urria hasieran abiatu zuten 2018-2019 sasoiko Hondartzako 75. Futbol Txapelketa. Atzo, azaroak 11, izan zen laugarren jardunaldia, 11:45ean hasita. Hona hemen emaitza guztiak.

Emaitzak

Emakumezkoak

Sakana taberna 4-1 Lukas ardotegia

Kebidek 4-0 Balearri Elkano arraindegia

Kupela 7-1 Katixa

Euskalduna 0-1 Talai Mendi kanpiña

Gizonezkoak

Salegi taberna 4-1 Talai mendi kanpiña

OKB 6-1 Tivoli taberna

Pukas Shelter 4-2 Kirkilla Enea jatetxea

Txanela S.F. 1-3 ARG

Ulacia bidaiak 2-1 Euskalduna taberna

Arrano taberna 0-0 Kosta hortz klinika

Indaux 1-2 Asergroup

Atsedena: Asti pinturak


Gaitzak Azkoitian

Azkoitiko herriak mendeetan zehar ezagutu dituen gaitzen inguruan aritu dira 39. Zakel Zaltuen.

Kro-kro hotsak entzun dira aspaldiko partez Kontrako Eztarrixe irratiko uhinetan. Zakelak potzuan bezala, gustura ekin diogu itzulera handiari eta kontu interesgarriz betetako saioa utzi digu gaurko zaltoak. Gaurkotasunari lotuta, Azkoitiak historian zehar jasan eta gainditu dituen gaitzez aritu gara. Gustuz egin duguna, gustuko izango duzuelakoan, Kro-kro!


Ikuslea burujabe

Zerbait ondo egiten ari gara zapaldu nahi bagaituzte. Euskaradunoi, euskaldunoi, euskal herritarroi. Ez da Euskal Autonomia Erkidegoko telebista kateak aurrerantzean ezingo direla Nafarroan ikusi, baizik eta, ETB ikusteko eskubidea ukatu diela Rajoyren gobernuak Nafarroan telebista ikusten dutenei. UPNren botere bestondoak min ematen du oraindik, baina, pentsa dezagun horixe bera dela, alegia, «orgasmoei darraien tristura» besterik ez dela, Anarik kantatu legez.

Nafarroan ETBren emisio mozketa derrigortua informazio eskubidearen aurkako erasoa da. Askatasunaren aurkako zaplasteko txikitzailea. Zergatia ez da lerrootan estalgabetzera goazen sekretu bat; neurrira egindako legeen aitzakiarekin mozorrotuta, pisu ideologikoaren kiratsa duen hautua. Bestela, zer dela eta gure telebistaren kontra tematu? Zer zentzu dauka, ez bada kultura bat hedatzearen kontrako hautua egin dutena? Eta nola ez, gatazketan klasiko bat dena, hau da, dagoeneko ezarrita dauden akordioen gainetik bidea egitea. Kasu honetan, Eskualdeetako edo Eremu Urriko Hizkuntzen Europako Itunaren 11.2 artikuluari kale egitea.

Tira, alderdi umoristikoari erreparatzen badiogu, argi dago Espainiako Gobernua ez dela paratu EITB miraz aztertzera. Izan ere, Esperanza Aguirre edota Marilo Montero gurean izan direla jakin izan balute, edo sintonizatzeko arazoa ematen duen Gaztea irrati katea entzun izan balute, Espainiako Gobernuak ziur asko ez luke horrenbesteko arazoa izango gure telebista publikoak Nafarroan emititzearekin.

Ironiak alde batera, kontu bat eskapatu zaie: Internetek ez du mugarik. Kontziente izan beharko lukete atzetik doazela. Euren logikatik alde egiten dien sare digitala zentzu bilateralean arautzen ez dakitelako; batetik, saretik etekin ekonomiko eraginkorra lortzeko formula eraikitzen ez dakitelako, ezta audientzia behar bezala neurtzen ere. Eta bestetik, ETB ikusi nahi duenak nahieran ikusteko aukera izaten jarraituko dutelako. Telebista kate bat telebista aukeretatik desagerrarazteak ez du ikuslea itsu bilakatzen. Egunak aurrera, Internetarekin lotura geroz eta estuagoa duten kateek egin dute biziraupenaren aldeko apustua. Ikusleak independentzia aldarrikatzen duelako; zer, non eta noiz ikusten duenaren burujabetza.


Espainiako Kongresuan Amaiurren bulegoan entzuketak egin badituzte, "zorroztasun osoz" jokatzeko eskatu du Uxue Barkos Geroa Baiko diputatuak.


Metropoli Forala 2016-05-31

Gaur, aldaketa Iruñerriko udaletan aztertzeko hiru alkate gurean: Barañaingo Oihaneder Indakoetxea, Zizurko Jon Gondan eta Atarrabiako Mikel Oteiza. Teknologia berriei buruz aritu gara Aitor Zandueta teknopatarekin. Lucinda Williams kantari estatubatuarraren lanak entzun ditugu Toño Muro musikariaren eskutik. Saioari errematea Gorka Bereziartua kazetariaren iritziak eman dio.


Nerabeek Interneten eta sare sozialetan dituzten ohitura eta harremanez aritu dira Etxaluzen

Arrasateko Etxaluze eraikinean Medicusmundi Gipuzkoak lan-saio bat antolatu zuen, atzo, eta han, hezkuntza-arlo formal zein informaleko profesionalak, Peruko Manuela Ramos mugimenduko eta Farapi S. Koop.eko zenbait kiderekin bilduko ziren.

Saioaren helburua, duela urte eta eredi hasitako proiektu baten ondorio bat oinarri izanda, lan-tresna bat baliozkotzea izan zen, bai nerabeak, eta bai helduak sentsibilizatu eta kontzientziatzeko, nerabeek Interneten eta sare sozialetan izaten dituzten ohitura eta harremanez.

Helburua, herraminta bat baliozkotzea

Saioaren helburua, honakoa izan zela adierazi zuen Ines Dinant, Farapi Elkarteko kideak: "Batez ere, herreminta bat baliozkotzea izan da saioaren helburua. Urte eta erdi daramagu proiektua garatzen, eta gazteek sare sozialen ohiturei buruz dituzten ideia erromantikoen gainean bideratuta dago".

Zehazki, maitasun erromantikoaren ideiak, kontrol-jokabideak, eta neska-mutil gazteenek ideia horiek barneratzearen ondorioz edo horrekin loturik gertatzen diren indarkeria-agerpenak aztertu zituzten, eta aurrera begira zer landu nahi duten, eta nola.

"Bi nazioen arteko azterketa bat egiten ari direla. "Nola, maitasun erromantikoaren ideia gazteen identitatean eraikitzen ari den ikusten ari garen. Bi nazio ezberdin dira, ezaugarri partikularrekin, aldi berean hain ezberdinak, biolentzia matxistan, maitasun erromantikoan… elementu berdintsuak dituztela jabetu gara", adierazi zuen, bestalde, Elga Prado, Manuela Ramos mugimenduko kideak.


Euskadiko erakundeen nazioarteko lankidetza % 2 jaitsi da

Alboan garapenerako gobernuz kanpoko erakundeak nabarmendu duenez, erkidego batzuetan, Katalunia eta Valentzian esaterako, % 40 inguruko jaitsiera izan da.

Ignacio Eguizabal eta Myriam Artola Alboango bozeramaileek erakundearen 2010. urteko memoria zabaldu dute, prentsari eskainitako hitzaldi batean. Euskadiko garapenerako laguntza ofizialari buruzko txosten bat ere eman dute ezagutzera.

Euskadiko nazioarteko solidaritatearen % 2ko jaitsiera epe berean beste autonomia erkidego batzuetan erregistratutako "beheradakada gogorrarekin" kontrastatu du Eguiazabalek.

Kasu batzuetan jaitsiera % 40koa izan da; Katalunia eta Valentzia, adibidez, ehuneko horretara iritsi dira, edo gainditu egin dute, Alicia Aleman txostenaren egileak hitzaldian zehaztu duenez.

Errenta nazionalaren % 7 Garapenerako Laguntza Ofizialera bideratzeko hitza eman zuten Europako 22 herrialdeetatik bostek (Suedia, Danimarka, Belgika, Holanda eta Luxenburgo) soilik bete dute hitza. Espainia % 0.5era iritsi da.


Sahararekiko elkartasunezko liburu azoka egingo dute Algortan asteburuan

Bigarren Eskuko Liburu Azokaren IV. edizioa egingo dute asteburu honetan Algortako Telletxe plazan, Getxoko Udal Liburutegi Zerbitzuak antolatuta. Bertan, bihartik eta igandera arte, bisitariek hainbat gaitako liburuak erosteko aukera izango dute. Aurreko urteetan egin bezala, liburuen salmentaren bidez bilduko den dirua proiektu solidario batean erabiliko da. Aurten ATFAL-Getxo Pro Sahara GKEari emango zaio, Tindoufeko errefuxiatuen kanpamenduetan elbarrientzako hezkuntza proiektu bat garatzeko. Azokan salmentan jarriko diren liburu gehienak partikularrek liburutegiei emandakoak dira. Liburuek prezio sinbolikoak izango dituzte, (euro batean hasita) eta, ohi bezala, bildutako dirua lankidetza-proiektu solidario batean erabiliko da. Honako hau izango da azokaren ordutegia: 12:00etatik 14:00etara eta 17:00etatik 21:00etara. Igandean, goizez irekiko da soilik eta sarrera doakoa izango da. Argazkian, 2006an egin zen lehenengo azoka.

Aurten, 12.000 bat liburu salduko dira, udal liburutegiei emandakoak. Horiek guztiak banan-banan aztertzen dira, liburutegien bildumari zeintzuk gehitu dakizkiokeen erabakitzeko.

Udal liburu-bildumara pasatzen ez diren hainbat liburu interesgarriak gerta daitezke publikoarentzat eta, hori dela eta, udal liburutegiek saltzea erabaki zuten, getxoko lau udal liburutegietako garbiketan baztertutako aleekin batera. Horrela sortu zen Bigarren Eskuko Liburu Azoka 2006an. Aurreneko ekitaldian 9.000 bat liburu saldu ziren bertan eta onarpen zabala izan zuen ekimen horrek.


'Munich 1962: Isildu egia' dokumentala aurkeztuko dute Trintxerpen

Orreaga Iritzi Taldeak antolatuta, Munich 1962: Isildu egia dokumentala aurkeztuko dute datorren asteazkenean (hilak 12) Trintxerpen. Kepa Anabitartek eta Eugenio Urzubialdek aurkeztuko dute Naroa Anabitartek eta Mikel Erauskinek zuzendutako dokumentala. Emanaldiaren ondoren solasaldia izango da, dokumentalean jorratutakoen gaineko irakurketa politikoa egiteko, gaur egungo ikuspuntutik. Emanaldia 19:30ean hasiko da, Alkateordetzan.


Gaur aurkeztuko da Aiaraldeko Kirol Urtekaria, 19:30ean Amurrio Antzokian

Atzo iritsi ziren inprentatik Aiaraldeko Kirol Urtekariaren aleak. Gaur egingo da 200 orriko monografiko mardul eta berezi hori aurkezteko ekitaldia, Amurrio Antzokian 19:30ean. Sarrera erabat irekia izango da.

Bihartik aurrera eskualdeko 17 establezimendutan egongo da urtekaria eskuratzeko aukera, 3 euroren truke. Aiaraldea Ekintzen Faktoriako bazkideek, aldiz, dohainik jaso ahalko dute, Laudioko Nerbioi kaleko 12. zenbakian dagoen bulegotik pasata.


Pasaiako portuko trafikoa % 10,19 hazi da abuztura arte

Bestalde, hazkundea % 5,8koa izan da 2014ko abuztuko datuekin alderatuta.

Pasaiako portuko trafikoa % 10,19 hazi da 2015eko lehen zortzi hilabeteetan, aurreko urteko epe berarekin alderatuta. Halaber, hazkundea % 5,8koa izan da 2014ko abuztuko datuekin alderatuta.

Pasaiako Portuko Agintaritzak jakinarazi duenez, siderurgia alorreko produktuen trafikoa igo da gehien aurtengo abuztuan; iazko epe berean baino % 4,11 gehiago, hain zuzen.

Portuko trafiko gehiena txatarrak eta automobilek osatzen dute; txatarra trafikoa % 47,94 hazi da, eta automobilena, % 16,59. Halaber, paper eta pasta trafikoa % 18,5 hazi da, eta abonuena, berriz, % 15,62 jaitsi. Bestalde, arrantzako emaitzak ere positiboak dira % 3ko hazkundea izan baitu.

Alemania izan da inportazioen jatorri nagusia uztailean, bereziki, bobinen eta altzairuzko xaflen trafikoa dela eta (127.352 tona).

Bestalde, Erresuma Batua da esportazioen helmuga nagusia, 219.638 tona profil eta 78.717 tona automobil eta furgoneta bidali baitituzte bertara portu horretatik.


Athleticek berdindu egin du Real Madrilen aurka eta puntu bat atera du Bernabeutik

Talde zuri-gorriak golik gabe berdindu du (0-0). Unai Simon atezainaren geldituek, aurkariaren punteria faltak eta Athleticen defentsako lan sendoak eragin du Bernabeun puntu bat lortzea.

Athleticek berdindu egin du Real Madrilen aurka (0-0) Santiago Bernabeun eta Ligako 18 jardunaldiren ostean, sailkapeneko zazpigarren postuan da 28 punturekin, Europarako postuetatik bi puntura.

Real Madrilek azken partidetan azaldu duen joko onak sistema aldaketa eragin du Athleticen. Hiru erdiko defentsa jarri ditu Gaizka Garitano entrenatzaileak hasierako hamaikakoan. Erasokor ekin dio neurketari Real Madrilek. Viniciusek arriskua eraman du zuri-gorrien areara, baina Real Madril ez da fin ibili aurkariaren ate aurrean, eta Unai Simon atezainaren lan onak ere merengeen golak eragotzi ditu. Rodrygok bi erdiraketa bikain jarri dizkio Benzemari, baina frantziarraren erremate biak Unai Simonek gelditu ditu. Nagusi eta baloiaren jabe izan da Real Madril, eta oso abagune argia izan du Krossek, langara bidali duen jaurtiketa baten bitartez. Alemaniarrak jokaldi bikaina egin du, baina ez du gola sartzea lortu. Etxeko taldearen beste aukera argi bat Benzemak izan du, baina haren errematea atepetik atera du Unai Nuñezek. Athletic sufritzen ibili da, baina atsedenaldira iritsi orduko izan duen abagune bakarrenetakoan, Kodrok gola sartu du, nahiz eta epaileak baloiogabetu egin duen, aurrelari zuri-gorria jokoz kanpo egon delako.

Bigarren zatian, partidaren gidoia lehenengoaren antzekoa izan da; Real Madril baloiaren jabe, eta Athletic kontraerasora irtetzeko zain. Hala ere, bigarren zatian Real Madrili gehiago kosta zaio abaguneak sortzea. Nachok egin duen errematea langara joan da, eta Benzema ere ez da Unai Simon gainditzeko gai izan beste bi erasoko jokalditan. Athleticek ez du abagune askorik sortu, baina Lekuek pase bikaina eman dio Williamsi, eta Carvajal gurutzatu da aurrelari zuri-gorriaren errematea eragozteko. Real Madrilek gola sartzeko beste aukera argi bat izan du neurketaren azken txanpan; Jovicen erremateak, ordea, zutoina jo du, eta Unai Simoni eskuetara heldu zaio baloia. Amaieran, golik ez Santiago Bernabeun, eta puntu bana talde bakoitzarentzat.

Fitxa teknikoa:

0 - Real Madril: Courtois; Carvajal, Militao (Nacho, 57. min), Sergio Ramos, Mendy; Valverde, Kroos, Modric; Rodrygo (Bale, 62. in), Benzema eta Vinicius (Jovic, 71. min).

0 - Athletic Club: Unai Simon; Lekue, Yeray, Nuñez, Iñigo Martinez, Yuri; Dani Garcia, Vesga, Raul Garcia; Williams (Beñat, 86. min) eta Kodro (Villalibre, 73. min).

Epailea: Adrian Cordero Vega. Txartel horia atera dio Ramos (87. min) Real Madrileko jokalariari.


Mirariz mirari

Mundua Zazpi Mirarien bidez ikasten genuen garaikoa naiz. Antzinaro klasikokoak, noski: Artemisaren tenplua Efeson, Babiloniako Lorategiak, Halikarnasoko mausoleoa, Rodaseko kolosoa, Zeusen estatua, Alexandriako Itsasargia eta errazena, zutik den bakarra delako, Gizako Piramide Handia. Baina hain zen etereoa amets egiteko ere ezen berritu egin behar izan baitzen, eta hala osatu behar izan zen Zazpi Mirari Berriena: Chichén Itza, Petra, Taj Mahal, Machu Picchu, Txinako Harresia, Erromako Koliseoa eta nola ez, Santo Kristo bat, ez Lezokoa, ezpada Rio de Janeirokoa. Esan gabe doa, turismo enpresen itu-ituan daudenak guztiak.

14 zortzimilakoak 2tan egin daitezkeen garaiotan 7 gutxitxo direla ezinbesteko liburuek gogorarazten digute: Hil aurretik ikusi beharreko 1000 toki. Eta hori ere lor daitekeelako atera zen agian Inoiz bisitatuko ez dituzun 100 tokiak. Zerrendak moldatzearena, berez etorri da, mundu guztia ez baita menturazale, zuri, pasaporte mugasaltodun eta visamardoko. Horrexegatik eskaintzen zaizkigu bestelakoak edonon, egunero: Europako 25 hiririk ederrenak, Euskal Herriko 10 txoko ikusgarrienak zein Puzker-butroiak galtzeko 7 destinorik ahaztezinenak. Eta hala gabiltza munduan barrena batbedera bere neurriko zerrenda osatzen, guatik guaira, guaira guatik eta buelta morena.

Ez gara batera aldatu. Neurria hartu nahian gabiltza oraindik ere mundu eder eta arriskutsu honi. Terrorista batek Egiptotik aireratu den hegazkin bat bahitu du. Lehergailua darama gerrian. Baina oraingoan ez da jidahista bat, gobernuak 24 urtez emaztea eta seme-alabak ikustea galerazi dion gizon etsitu bat baino. Eta bonba ez da benetakoa. Ez omen zekien hori Ben Innes britainiarrak bahitzailearekin argazki bat atera ziezaioten eskatu zuenean.

Orain irrikaz nabil jakiteko zein diren beste 6 selfi ezinbestekoak bizi garen edo gaituen mundu eder lanjeros hau definitzeko.


Elkartasun zintzarriak, Kanpezutik Palestinara

Israelen aurkako boikot kanpainari atxikitzeko mozioa aurkeztu eta Palestina Eguna ospatuko dute datorren astean.

Hamar urte joan dira Gasteizko Judimendiko zanpantzar talde batek –Mendialdeko hainbat lagun tartean– protesta ekitaldia egin zuela Palestinako Bil'in herrian. Ehun bat laguneko manifestazioaren buruan aritu ziren, Israelgo soldaduen harridura aurpegien aurrean. Elkartasun keinu hark arrastoa utzi zuen eta, hamarkada bat beranduago, Mendialdeara bueltatuko da. Palestina Egunarekin herrialde haren egoeraren berri emateaz gainera, BDZ (Israelen aurkako Boikot, Desinbertsioak eta Zigorrak) kanpainarekiko atxikimendu ofiziala adierazteko eskakizuna egingo dute datorren astean, Kanpezuko Udalean.

Mendialdean azken hilabeteotan abian jarritako elkartasun ekimenaren ondorio da egunotarako Kanpezun antolatu duten ekitaldi sorta. Besteak beste, Palestinako emakume mugimenduaren inguruko liburua aurkeztu du Mar Gijon idazleak Lamingorria emakume taldearen eskutik, eta Palestinari buruzko unitate didaktiko bat ere landu dute gazteenek. Ekitaldi nagusia, baina, datorren ostiralean, ekainaren 10ean, egingo dute: Palestinaren Aldeko Eguna.

Haurrentzako kometa tailerra, dantza palestinarrak eta kale antzerkiarekin abiatuko dute jaia, eta protagonista diren joaldunak ere ez dira faltako Kanpezuko kaleetan zehar. 20:00etan egingo dute ekitaldi nagusia, Kanpezu eta Palestina zubiak eraikitzen goiburu.

Horren aurretik, baina, ekainaren 7ko udal batzarrean BDZ kanpainari atxikitzeko mozioa aurkeztuko dute, eta hala, "apartheidik gabeko Arabako lehenengo udalerria" izendatuko dute Kanpezu.

BDZ kanpaina

Palestinara 2006ko udan egindako zanpantzarren bidaia hartan izan zen, hain zuzen, Edu Ruiz de Loizaga kanpezuarra. "Bidaia berezia izan zen, eta ziurrenik joan ginen guztiok gaiarekin ardura handiagoa dugu geroztik; hainbat lagun eta eragileren lanaren ondorio da egun hauetan aurkezten ari garena", azaldu du. Ruiz de Loizaga zinegotzia ere bada herrian, eta haren taldearen ekimenez aurkeztuko dute BDZ kanpainarekiko atxikimendu ofiziala adierazteko eskakizuna; 2005ean jarri zuten Palestinan abian, eta 80ko hamarkadan Hego Afrikako apartheid erregimenaren aurka antolatutako nazioarteko boikot kanpaina du eredu. Okupazioaren amaiera eskatzen dute; apartheid harresia bertan behera bota eta errefuxiatuei jaioterrira bueltatzeko eskubidea bermatu arte lan egingo dutela jakinarazi dute.

"Atxikimendu mozioa aurkeztearekin batera, Palestinan bizi duten egoera sozializatzeko aukera aproposa zela uste genuen, eta horregatik erabaki genuen ekitaldi sorta antolatzea", azaldu du Ruiz de Loizagak.

Hala, besteak beste, ekainaren 10a bitartean, Palestinari begira argazki erakusketa ikusi ahal izango da Kanpezuko Gure aretoan, BDZ kanpaina aurkeztuko dute Judimendi eta Mendialdeko joaldunek hilaren 2an, kultur etxean, eta Palestinaren Aldeko Eguna ospatuko dute hilaren 10ean, hitzaldi, dantza eta kontzertuak tartean. "Aurrerantzean ere, Palestinari elkartasuna erakutsi eta horretarako nola lan egingo dugun erabakiko dugu lantalde batean".


150 zuhaitz baino gehiago landatu dituzte Amaiur parkean


Izaro Zubizarreta Facebookeko jarraitzaileak irabazi du Errigoraren saskia

Maxixatzenek Erriberako nekazaritza produktuez osatutako saskia zozketatu du Facebook orrialdeko erabiltzaileen artean. Saskiko produktuak dira olio birjina, orburuak, tomate frijitua, barazki menestra, barazki krema, zainzuriak, potxak eta piperrak dituen saskia irabazi du Izaro Zubizarreta Facebookeko jarraitzaileak.


Froomek femurra hautsi du, eta ez da ariko Tourrean

Txirrindulari britainiarra babes-horma baten kontra jo da Dauphineko laugarren etapako erlojupekoa aztertzen ari zela.

Uztailaren 6an hasiko da Frantziako Tourra, Bruselan. Chris Froome (Ineos) ez da lehian izango, txirrindulari britaniarrak femurra hautsi baitu gaur. Froome babes-horma baten kontra jo da Dauphineko laugarren etapako erlojupekoaren ibilbidea aztertzen ari zela. Berehala eraman dute Roanne (Frantzia) inguruko ospitale batera. David Brailsford Ineos taldeko arduradunaren arabera, lesioa baieztatzen bada, Froome ez da ariko Frantziako Tourrean.

Kolpe handia da ingelesarentzat, baina baita Tourrarentzat ere, lasterketa nagusi horretako izarretako bat baita. Ez da harritzekoa, 34 urteko ziklistak lau aldiz irabazi baitu, 2013an, 2015ean, 2016an eta 2017an. Iaz, berriz,hirugarren postuarekin konformatu behar izan zuen. Gerrait Thomas haren taldekide galesak irabazi zuen, eta Tom Dumoulin herbeheretarra (Sunweb) bigarren sailkatu zen.


Kultur Etxearen 15. urteurreneko DVDa doan lor daiteke

FORUA // Foruko Joan Mari Torrealdai Kultur Etxeak 15 urte bete zituen iaz. Urteurrena ospatzeko, argazkiekin osatutako erakusketa bat egin zuten, besteren artean. Orain, argazki horiekin DVD bat egin dutela azaldu dute, eta herritarrek doan eskuratzeko aukera dute. Hala, DVD hori jaso gura duten herritarrek Kultur Etxean bertan edota udaletxean eman beharko dute izena.


Gernika-Sukarrieta tarteko saneamendu obrak ere aurten esleitu nahi dituzte

Eusko Jaurlaritzako sailburu Ana Oregi Sukarrietan egon zen atzo goizean; hain zuzen ere, saneamendu lanen baitan Marisma parkean egiten ari diren lanak bisitatu zituenEusko Jaurlaritzako Ingurumen eta Lurralde Politikako Sailburu Ana Oregi Sukarrietan egon zen atzo goizean. Uraren Euskal Agentzia (URA) Urdaibaiko saneamendu lanen baitan, Sukarrietan egiten ari den lanak bisitatu ditu. Izan ere, martxoan hasi zituzten Mundakako itsasadarreko ezkerraldeko kolektore nagusiaren lehenengo ataleko lanak. Hala ere, lan horiek ez dira nahikoak izango saneamendu sarea amaitzeko. Oregik azaldutakoaren arabera, urtea amaitu orduko, Gernika-Lumo eta Sukarrieta batzeko lanak adjudikatu gura ditu Eusko Jaurlaritzak.Marisma parkean egiten ari diren instalazio berriak Sukarrietako ur zikinak eta euri urak jasoko ditu, eta Lamiarango Hondakin Uren Araztegira (HUA) bideratuko ditu, bertan eraikiko duten ponpaketa gunearen bitartez. Sukarrietako lanak Urdaibaiko saneamendu sareko ardatz nagusia dira. Lan horiek egiteko 12.496.093 euroko inbertsioa egin dutela azaldu du sailburuak, eta 24 hilabetean amaituta egotea aurreikusten dute.Oregik gogorarazi duenez, «URAk 5 urtetan 49.070.000 euro inbertituko ditu, horri gehitu behar zaio 2003az geroztik, Jaurlaritzak jada ordaindutako 35.000.000 euroak». Inbertsio «nabarmen» horrek, baina, «biodibertsitatearen alde» egingo duela esan du, bai eta «gure paisaiaren, ingurune naturalaren, uren eta bertan egiten dugun erabileraren alde ere».«Urdaibaiko Biosfera Erreserbako herrietako hondakin uren kudeaketa hobetzeak, itsasadarreko egoera ekologikoa hobetzea ekarriko du», esan zuen sailburuak.Besteren artean, Sukarrietako alkate Erruki Goirienagaz batera bisitatu zituen lanak Oregik. Goirienak azaldu modura, «saneamendu lanak Marismako parke barik utziko ditu herritarrak bi urtez, hala ere, ahalik eta eragin txikiena izan dezaten ahaleginduko gara». Lanak amaitzerakoan, baina, lehenengo onuradunak Sukarrietako bizilagunak izango direla gogorarazi nahi izan du alkateak: «Etorkizunean parke berritua eta saneamendu sare eraginkorra izateaz gain, Toñako hondartzako ur osasuntsuan bainu libreaz gozatzeko aukera izango dugulako».Fase horretako lanak hasteko, Marisma Parkearen zati handi bat hesitu behar izan dute, eta gunean zeuden ezki bat eta zenbait bananondo kendu behar izan dituzte. Lanak amaitzerakoan, berriak landatuko dituztela azaldu dute, horiek ordezkatzeko.Proiektu zabalagoaSukarrietan egiten ari diren lanak, baina, proiektu zabalago baten atal bat dira. Izan ere, Gernika-Lumo eta Sukarrieta arteko kolektore-tartea egitea beharrezkoa da, bai eta Muxika eta Gernika artekoa ere. Gernika eta Sukarrieta batuko dituen lanak urtea amaitu baino arinago adjudikatu nahi dituztela esan zuen atzo Sukarrietan Oregik.Fase guztiak amaitzerakoan, Mundakako itsasadarrera isuri ohi izan diren ur zikinak bildu eta Lamiarango HUAra bideratzea posible izango da; bai ezker ertzeko herrietako urak (Gernika-Lumo, Forua, Murueta, Muxika), bai eta eskuin ertzekoak ere (Ajangiz, Gautegiz Arteaga, Kortezubi).Proiektu hori URAk eta Busturialdeko Ur Partzuergoak sinatutako lankidetzarako lan hitzarmenaren baitan kokatzen da; horren bitartez, saneamendu sarea eraikitzea eta ur zikinak Lamiarango HUAra bideratzea ahalbidetuko dute.


Aretako Kultur Etxearen etorkizuna ebazteko bilera irekia egingo dute gaur

Arratsaldeko zazpietan izango da zita, Kultur Etxean bertan. Bertako tabernako kideak otsailaren 3an utziko diote zerbitzua eskaintzeari.

Bilera irekia egingo dute gaur Aretan, arratsaldeko zazpietan. Kultur Etxearen etorkizunari buruz hitz egitea izango da asanbladaren xedea, bertako taberna kudeatzen duten pertsonek otsailaren 3an utziko diotelako zerbitzu hori eskaintzeari. Gauzak hala, egun horretatik aurrerako funtzionamendua adostea izango da asanbladaren xedea.

Gaur egun hainbat elkartek baliatzen dute Kultur etxea euren jarduerak aurrera ateratzeko. Dantza , pilates, zunba, sukaldaritza eta joskintza ikastaroak eskaintzen dira, besteak beste.


Marea Urdina itsas zeharkaldiaren nondik norakoak ezagutzera eman dituzte Mutrikun

Mutrikuko Idurre Guraso Elkartearen, Saturran Guraso Elkartearen eta San Miguel ikastetxearen ekimenez, Marea Urdina Autismoaren aldeko igeri zeharkaldiari buruzko nondik norakoak azaldu zituen Aritz Orbegozok astelehenean [maiatzak 28] Mutrikuko Zabiel kultur etxean.

Orbegozok Autismoa duen semea du, eta beste hiru lagunekin batu, eta jendartea Autismoaren Espektroko Nahasketa (AEN) dutenen inguruan sentsibilizatzeko zerbait handia egin behar zutela erabaki zuten duela hilabete batzuk. Denak ere igerilariak izandakoak direnez, Gipuzkoa osoa igeri gurutzatzea bururatu zitzaien. «Modu horretan sortu zuten Marea Urdina taldea».

Aurkezpenean batu ziren hainbat herritar Marea Urdina egitasmoari babesa ematen

Zeharkaldia uztailaren 8an hasiko da Mutrikuko Saturraran hondartzan eta hurrengo egunean bukatuko da, Hondarribian. Bi egunetan banatuta, 34 itsas milia egingo dituzte igeri gelditu ere egin gabe. Lehen bi zatiak Saturraran-Mutriku eta Mutriku-Deba izango dira, zehazki. Gaineratu dutenez, egun bien bukaeretan festa egingo da Orion eta Hondarribian.

70 bat igerilarik parte hartuko dute zeharkaldian, eta tartean mutrikuarrak egongo direla ere aipatu zuen Orbegozok. «Gehiagok ere parte hartu nahi izan dute ekintza solidario honetan, baina segurtasunagatik ez dugu gehiago onartu». Guztiek erritmo bakarrean egingo dute igeri. «Guztiek batera egingo dute igeri. Inor ez da aurretik edo atzetik joango». Nabarmendu dutenez, igerilariak anonimoak izango dira, «inongo protagonismorik gabe».

Zeharkaldian parte hartuko duten igerilariek lekuko berezia eramango dute Korrikan bezala, mezu eta guzti

Zeharkaldi nagusia 70 bat igerilarik egingo baldin badute ere, tartean beste zeharkaldi txikiagoak ere egingo dira aldi berean, Deban, Zumaian, Zarautzen eta Donostian. Lau herri horietara Marea Urdina hurbiltzen denean tarte hori batera igeri aukera izango dute beste hainbat herritarrek. Horretarako aurretik eman beharko da izena. «Jendea gonbidatzen dugu etapa horietan parte hartzera. Igeri ez bada ere, txalupan, kanoan… guri animoak ematera etortzera ongi etorriak izango zarete. Inguruan zenbat eta giro gehiago egon, hobeto».

Zeharkaldia, azkenik, uztailaren 9ko 18:00ak inguruan ailegatuko da Hondarribiara, eta azken metroak eurekin batera igeri egiteko beste aukera bat egongo da. Igeri doazenek, gainera, Korrikan egiten den modura, lekuko bat eramango dute gerritik lotuta eramango dute buia baten barruan, eta buia horren barruan mezu berezi bat egongo da idatzita. «Zeharkaldiaren azken metroetan Austimoa duen batek eramango du mezu hori igeri».

Egitasmoaren antolatzaileek azpimarratu dutenez, «elkartasunezko olatua» sortu da egitasmoaren inguruan. Babes handia jaso dute, eta egitasmoa munduan zehar ere zabaldu da. «Marea Urdina ez da igeriketa bakarrik. Igeriketa aitzakia bat da. Egitasmo honen helburua jendartea Autismoaren inguruan kontzientziatzea da, eta hori modu batera edo bestera lortzen ari garela uste dugu. Egia esan, Marea Urdinaren inguruan oso gauza politak sortu dira». Laister Urdingunea kantuaren bideoklipa ere grabatuko dute; orain koreografia entsegatzen ari dira.


Patxi Monteroren eskutik euskal dantza tradizionalak Angiozarreko jaietan

Angiozarren San Migel jaiak ospatzen ari dira asteburu honetan. Atzo, 'Herrixa Dantzan' dantzaldia egin zuten Patxi Monteroren gidaritzapean, eta haur eta gurasoek euren trebeziak findu zituzten. Gaur, 18:00etan, Oihulari Klown taldeak 'Trostan' emanaldia eskainiko du haurren eta nagusien gozamenerako.


"Sexualitatea ikusezina da batzuetan, eta ikusgarriegia besteetan"

Boterearen erabilera, pribilegioak eta bazterketak darabiltza ahotan Platerok, horien arteko lotura ikertu baitu. Aliantzak eraikitzeko aukera gisa ikusten du intersekzionalitatearen ikuspegia, krisiari aurre egiteko.


Liburutegiak ordutegi jarraitua izango du astelehenetik aurrera

Astelehenetik ostiralera 9:00etatik 20:00etara izango da zabalik Alondegia kultur etxeko liburutegia.

Herritarren eskaerari eta beharrei erantzuteko asmoz, ordutegia jarraitua izango du aurrerantzean Alondegia kultur etxeko liburutegiak. Hain zuzen ere, astelehenetik aurrera, 9:00etatik 20:00etara izango da zabalik. Larunbatetan 9:30etik 13:30era egongo da irekita, orain arte bezala.

Haurren liburutegiak lehengo ordutegiari eutsiko dio: astean zehar 16:00etik 20:00etara egongo da irekita, eta larunbatetan, 9:30etik 13:30era.


Kim Jong Uni buruzko komedia baten estreinaldia, bertan behera

Pirata informatikoek mehatxuak egin eta gero, Sonyk “The Interview” filmaren estreinaldia bertan behera uztea erabaki du. Ipar Koreako agintaria hiltzeko konplot batez dihardu komedia horrek.

Sony Pictures etxeak The Interview filma ez duela abenduaren 25ean estreinatuko iragarri du, hasierako asmoa hori bazen ere. AEBko zinema enpresa gehienek filma erakusteari muzin egin diote, mehatxuak izan direla-eta zalaparta handia sortu eta gero.

AEBko Poliziako hainbat ikertzailek CNN kateari argitu diotenez, Sony Picturesi eraso informatikoa egin diote “Ipar Korearentzat lan egiten duten hainbat hacker-ek”

Piratek joan den azaroan Sonyri egindako beste eraso bat ere eurek egin zutela aldarrikatu dute, eta filma ikusi nahi zuten pertsona guztiak berori eman behar zuten zinema aretoetatik urrun gelditzera deitu dituzte, Reuters albiste agentziaren hitzetan.

Informazio hori zabaldu eta berehala, Sonyk ohar bat kaleratu du, “enpresa filmaren distribuzioa gelditzeko eta konpainiari kalte egiteko saiakera argi honen aurrean zinez triste” daudela esateko.

CIAko bi kazetari errekrutatu eta Kim Jong Un Ipar Koreako buruzagia hiltzeko mandatua jasotzen dutela kontatzen du filmak, “komedia tonuan”. James Franco eta Seth Rogen dira laneko aktore nagusiak.


Lekeitioko zinemazaleek elkartea sortzeko bazkideak lortu nahi dituzte

Ikusgarri zineman zine komertziala kendu dutenez, Lekeitioko zinezaleek elkartea sortu beharra daukatela ikusi dute, eta bazkideak lortzeari ekin diote. Zapatuan emango diote kanpainari hasieran, urriaren 12an.

Elkarte horren bidez erakundeetara jo nahi dute laguntza eske, baina horretarako, gutxienez 250 bazkide behar dituela diote. “Bestela, ezin izango dugu pantaila handian filmerik ikusi”, azaldu dute.

Bazkide egiteko 100 euro ipini behar dira, eta diru horregaz, urte guztiko filmak ikusi ahal izango dira. “Bazkide-txartelagaz pertsona bakarra sartu ahal izango da zinean, baina umeen filmak daudenean seme-alabak gurasoen bazkide-txartelagaz sartu ahal izango dira”, adierazi dute.

Izen-abizenak, helbide elektronikoa eta telefono zenbakia ematea nahikoa izango dira bazkide egiteko. Bi eratara egin daiteke: Urriko zapatuetan mahaia jarriko dute zinemazaleek Eskolapean, edo bestela, hurrengo email hauetako batera idatzita: mgezuraga63@yahoo,es; kirriskarro@hotmail.com; zoldazne@yahoo.es.